‘Naratif perang dingin tak betul, saya tak pasti apa niatnya’ – Fazura

PETALING JAYA: Sepertinya membalas hasrat yang dikemukakan selebriti popular Neelofa untuk berdamai, pelakon dan usahawan Fazura bagaimanapun tegas dengan pendirian bahawa dia berhak memilih dengan siapa dia ingin berkawan.

Fazura atau nama sebenarnya, Nur Fazura Sharifuddin berkata, naratif ‘perang dingin’ antaranya dengan individu berkenaan adalah tidak betul sama sekali.

“Naratif ‘perang dingin’ yang digembar-gemburkan adalah tidak betul dan (saya) tidak pasti apa niatnya.

“Sama juga seperti orang lain, saya berhak menentukan dengan siapa saya sesuai berkawan. Tidak berkawan, tidak semestinya memusuhi.

“Kini dengan izin suami, dengan siapa saya wajar berkawan juga wajib diberikan keutamaan,” katanya menerusi satu hantaran status panjang lebar dalam Instagram.

Dalam pada itu, pelakon filem Pisau Cukur itu juga memulangkan paku buah keras terhadap dakwaan bahawa kononnya dialah yang membuka aib pihak di sebelah sana rentetan isu berhibur di sebuah kelab malam di Indonesia, baru-baru ini.

“Tiada niat untuk membuka aib sesiapa tetapi jika dibiarkan, perkara tidak betul yang akan tumbuh akan terus melata.

“Dalam saya sibuk menguruskan kehidupan sendiri serta keluarga dan rancangan kerjaya, muncul lagi anasir yang tidak jemu menangguk di air yang keruh,” katanya.

Menerusi perkongsian status sama, isteri kepada pelakon Fattah Amin itu turut menyertakan rakaman wawancara dirinya bersama media yang berlaku baru-baru ini.

“Sejujurnya, saya hanya menjawab soalan yang telah diajukan oleh wartawan. Jika tidak dijawab, ceritanya lain pula nanti.

“Respons saya adalah kepada soalan berkenaan perkara yang telah ditularkan oleh para peminat tegar individu lain tetapi sekarang digambarkan seolah-olah saya yang memulakannya. Untuk apa? Tiada sebab dan keuntungan untuk saya memulakan sesuatu yang tidak produktif,” katanya lagi.

Neelofa pada Khamis mengeluarkan kenyataan kepada media bahawa dia ingin menamatkan sengketa lebih 13 tahun dengan Fazura selain menyatakan kesediaan untuk bersemuka dengan aktres itu. – Kosmo!

Author

Media Variasi

View all posts

View all posts


Elok pilih calon tempatan bukan ‘orang luar’ – Shahidan Kassim

ARAU: Calon Perikatan Nasional (PN) Parlimen Arau, Datuk Seri Shahidan Kassim berharap pengundi di kawasan itu menolak calon dari luar negeri berkenaan termasuk calon Barisan Nasional (BN) yang didakwa berasal dari Pulau Pinang.

Katanya, tindakan itu penting buat rakyat di negeri berkenaan membuktikan bahawa Perlis juga mempunyai calon-calon yang berkepimpinan tinggi dan bukanlah seorang pemimpin yang mengamalkan sikap ‘berpindah-randah’.

“Orang Perlis pun ramai pemimpin, ramai tokoh hebat dan berwibawa, elok pilih calon tempatan, sebab calon luar seringkali datang dan pergi.

“Kalau dia (orang luar yang bertanding di Perlis) hebat, bertandinglah tempat sendiri kenapa cari tempat orang?” katanya seperti dilapor Astro Awani hari ini.

Beliau berkata demikian ketika ditemui media selepas Proses Penamaan Calon Parlimen Arau di Dewan Harumanis, Politeknik Tuan Syed Sirajuddin di Arau pada Sabtu.

Terdahulu, Parlimen Arau yang dikategorikan sebagai salah satu kerusi panas bagi Pilihanraya Umum ke-15 (PRU15) bakal menyaksikan pertembungan tiga penjuru membabitkan calon daripada Perikatan Nasional (PN), Barisan Nasional (BN) dan Pakatan Harapan (PH).

Ketiga-tiga calon berkenaan adalah penyandang kerusi itu, Datuk Seri Shahidan Kassim yang kini bertanding atas tiket PN, Datuk Rozabil Abdul Rahman (BN) dan calon berusia 28 tahun yang ditampilkan Pakatan Harapan, Fathin Amelia Fazlie.

Pengumuman itu dibuat pada jam 12.15 tengah hari oleh Pegawai Pengurus Pusat Penamaan Calon Parlimen Arau, Abdul Malek Hassan.

Author

Diyana Rahip

View all posts

View all posts


Sultan Perak perkenan DUN dibubarkan berkuat kuasa hari ini – MB Perak

TAPAH: Perak membubarkan Dewan Undangan Negeri (DUN) secara rasmi hari ini bagi memberi laluan kepada Pilihan Raya Umum Ke-15 (PRU15).

Menteri Besar, Datuk Seri Saarani Mohamad berkata, pembubaran DUN dilakukan selepas beliau menerima warkah pengisytiharan daripada Sultan Perak Sultan Nazrin Shah yang memberi perkenan untuk membubarkan DUN berkuat kuasa hari ini.

“Watikah tersebut diperoleh pada Ahad,” katanya pada sidang media di sini.

Dilapor, pada Rabu, Saarani pertama kali menghadap Sultan Nazrin bagi mempersembahkan hasrat pembubaran DUN sebelum dititahkan sekali lagi menghadap pada Jumaat.

Menurut Saarani, warkah permohonan pembubaran itu dibuat selaras dengan Fasal 2 Perkara 36 Bahagian Pertama Undang-Undang Tubuh Kerajaan Negeri Perak.

Saarani turut menyembah maklum mengenai pengumuman Perdana Menteri Datuk Seri Ismail Sabri Yaakob mengenai pembubaran Parlimen berkuat kuasa 10 Oktober, serta syor supaya ketua kerajaan negeri mengambil tindakan untuk membubarkan DUN bagi membolehkan PRU15 diadakan serentak.

Perak mempunyai 59 kerusi DUN.

DUN Perak kini terdiri daripada 25 Ahli Dewan Undangan Negeri (ADUN)  Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu). – BERNAMA


PBSNT minta Faisal Halim hantar surat rasmi kepada TFCSB

KUALA TERENGGANU: Persatuan Bola Sepak Negeri Terengganu (PBSNT) meminta bekas pemain Terengganu FC (TFC) Faisal Halim menghantar surat rasmi kepada Terengganu Football Club Sdn Bhd (TFCSB) bagi menyelesaikan pertikaian antara kedua-dua pihak berkenaan.

Ia susulan kenyataan pemain kebangsaan itu yang mendakwa bahawa gaji terakhir beliau dipotong tanpa mengikut prosedur atau sebarang amaran daripada pihak pengurusan TFCSB.

Menteri Besar Terengganu yang juga Presiden PBSNT, Datuk Seri Dr Ahmad Samsuri Mokhtar berkata, perkara itu boleh diselesaikan secara baik tanpa perlu melibatkan pihak lain termasuk media.

“Beliau (Faisal) boleh merayu… tidak ada masalah. Kita boleh bincang, mungkin ada sedikit salah faham,” katanya selepas Kongres Tahunan PBSNT 2022 di sini, hari ini.

Bagaimanapun Ahmad Samsuri membidas tindakan Faisal yang sering membuat kenyataan berunsur kontroversi kepada media dan hantaran berbaur tohmahan di media sosial bagi meluahkan rasa tidak puas hati kepada pihak pengurusan TFCSB.

Katanya, tindakan itu menyalahi peraturan kelab yang melarang pemain membuat kenyataan terbuka kepada media atas sesuatu isu ketika masih bersama pasukan.

“Kita mahu selesai secara baik, cuma kena sedar yang salah tetap salah. Setakat ini perkara tersebut tidak memberi impak kepada reputasi kelab,” katanya.

Konflik antara pemain berusia 24 tahun kelahiran Pulau Pinang itu dengan TFCSB bermula apabila Faisal secara terang-terangan mengkritik tahap profesional kelab tersebut yang lambat menawarkan lanjutan kontrak kepada bekas ketua jurulatih TFC, Nafuzi Zain yang akhirnya menolak tawaran itu.

Faisal yang ketika itu masih terikat dengan kontrak mendakwa kelewatan pihak pengurusan menyebabkan beliau tidak dapat bekerja dengan Nafuzi bagi musim 2023.

Terbaru, Faisal mendakwa beliau dianiaya pihak pengurusan TFCSB yang memotong gaji terakhirnya sebanyak 15 peratus tanpa makluman atau arahan untuk mengemukakan surat tunjuk sebab sebagaimana prosedur biasa. – BERNAMA


Salahuddin Ayub ditidurkan selepas selamat jalani pembedahan

ALOR SETAR: Menteri Perdagangan Dalam Negeri dan Kos Sara Hidup (KPDN), Datuk Seri Salahuddin Ayub kini ditidurkan selepas selamat menjalani pembedahan di Hospital Sultanah Bahiyah (HSB), hari ini.

Menteri Dalam Negeri, Datuk Seri Saifuddin Nasution Ismail, berkata beliau dan Pengerusi Pakatan Harapan (PH) Kedah, Datuk Mahfuz Omar serta Ketua Polis Kedah, Datuk Fisol Salleh menziarahi Salahuddin di wad Unit Rawatan Rapi (ICU) untuk mengetahui perkembangan kesihatannya.

Saifuddin berkata, beliau turut diberi taklimat ringkas oleh doktor pakar pembedahan bersama dua doktor yang akan memantau keadaannya dari semasa ke semasa.

“Pembedahan yang dilakukan awal pagi tadi berjaya dilakukan dan keadaan Salahuddin kini stabil.

“Beliau diletakkan di bawah pengawasan rapi di ICU dan akan diawasi dengan cermat oleh kedua-dua doktor pakar berkenaan,” katanya ketika ditemui di lobi HSB selepas menziarahi Salahuddin, hari ini.

Saifuddin berkata, bagi pihak rakan-rakan khususnya anggota jemaah Menteri sudah dimaklumkan mengenai keadaan beliau (Salahuddin) melalui kumpulan WhatsApp oleh Menteri Kesihatan, Dr Zaliha Mustafa.

“Kebetulan saya berada di Kedah hari ini, saya mengambil peluang ini untuk melawat Salahuddin dan bertemu dengan isteri beliau, Datin Seri Fatimah Taha serta anak-anaknya di sini.

“Saya berharap keluarganya bersabar dengan apa yang berlaku dan terus mendoakan supaya Salahuddin kembali sihat semula,” katanya.

Saifuddin berkata, beliau juga sudah memaklumkan kepada Perdana Menteri, Datuk Seri Anwar Ibrahim berhubung perkara ini dan beliau turut menyampaikan Salam kepada keluarga Salahuddin.

Beliau berkata, keluarga beliau (Salahuddin) perlu diberi ruang untuk menghadapi perkara ini dan pihaknya akan mendapatkan perkembangan susulan berhubung keadaan terkini Salahuddin dari masa ke semasa.

“Dia diberi sokongan dan diletakkan di bawah pengawasan dan doktor memaklumkan keadaan tekanan darah, oksigennya menunjukkan keadaan terkawal tetapi stabil,” katanya.

Media sebelum ini melaporkan, Salahuddin Ayub disahkan mengalami pendarahan otak oleh doktor pakar dan menjalani pembedahan di HSB, di sini.

Terdahulu, beliau dikejarkan ke wad kecemasan HSB pada sekitar jam 10.15 malam tadi, dan mendapat rawatan selepas mengalami mual dan muntah-muntah. – BERITA HARIAN

Authors

Media Variasi

View all posts

Diyana Rahip

View all posts

View all posts

View all posts


Hannah kecam ucapan berbaur perkauman bekas pemain pelapis BAM

KUALA LUMPUR: Menteri Belia dan Sukan, Hannah Yeoh mengecam sekeras-kerasnya sebarang ucapan perkauman dan pertikaian agama dibangkitkan bekas pemain pelapis Persatuan Badminton Malaysia (BAM) di media sosial, baru-baru ini.

Walaupun bekas pemain tersebut telah meminta maaf, Hannah sama sekali tidak bersetuju dengan kenyataan individu yang pernah berada di bawah naungan BAM pada 2014dan kini dilaporkan tidak menetap di Malaysia.

“Saya percaya ibadat agama tidak pernah mengganggu prestasi atlet dan sukan. Ini tidak pernah menjadi satu masalah di Malaysia,” katanya di laman Twitter, hari ini.

Sehubungan itu, beliau sekali lagi mengulangi pendirian bahawa sukan mesti bebas daripada sebarang unsur perkauman dan politik.

“Semua atlet negara merupakan sumber inspirasi kepada masyarakat dan dinasihati berhati-hati dengan kandungan media sosial masing-masing,” katanya.

Bekas pemain tersebut dalam satu video mendakwa bahawa prestasi pemain negara merudum pada Terbuka Malaysia 2023 kerana BAM diuruskan oleh orang Melayu selain menyentuh sensitivi umat Islam. – BERNAMA


Kain rentang tolak calon PH taktik kotor kelirukan pengundi – Nur Jazlan

JOHOR BAHRU: Ketua UMNO Bahagian Pulai, Datuk Nur Jazlan Mohamed menafikan terdapat penolakan dalam kalangan ahli parti itu terhadap calon kerajaan perpaduan di dalam Pilihan Raya Kecil (PRK) Parlimen Pulai.

Beliau membuat penafian itu selepas satu kain rentang dinaikkan pihak tidak dikenali mendakwa sebagai ahli parti peringkat cawangan yang menolak pencalonan Naib Pengerusi Parti Amanah Negara (Amanah) Johor, Suhaizan Kayat mula tular di media sosial.

“Ini merupakan satu taktik kotor yang dibuat pihak-pihak tertentu dengan hasrat untuk mengelirukan pengundi dan juga ahli-ahli UMNO Bahagian Pulai kerana kita sedang berdepan PRK.

“Sebagai Ketua UMNO Bahagian, saya berikan jaminan kepada PH dan Suhaizan sendiri iaitu kami akan terus menyokong calon kerajaan perpaduan dalam mempertahankan kerusi Parlimen Pulai ini,” katanya ketika ditemui pemberita, di sini hari ini.

Sejak semalam, beberapa kain rentang bertulisan ‘Kami cawangan-cawangan UMNO Bahagian Pulai menolak calon Pakatan Harapan’ dikesan dinaikkan di sekitar Perling dan Kempas, di sini.

Tambah Nur Jazlan yang juga merupakan Ahli Majlis Kerja Tertinggi (MKT) UMNO, sekiranya benar kain rentang itu dilakukan ahli UMNO peringkat akar umbi, beliau pasti akan mengetahuinya.

“Kalau betul ia dilakukan ahli UMNO Bahagian Pulai sendiri, lebih baik mereka terus ke depan dan suarakan perkara tersebut. Sebaliknya tindakan memasang kain rentang dan menularkan gambar di media sosial hanya menunjukkan mereka mempunyai niat tidak baik,” jelasnya lanjut.

Suruhanjaya Pilihan Raya (SPR) telah menetapkan tarikh penamaan calon bagi PRK Parlimen Pulai dan Dewan Undangan Negeri (DUN) Simpang Jeram pada 26 Ogos, manakala pengundian awal pada 5 September dan hari pengundian pula pada 9 September. – Kosmo!

Author

Media Variasi

View all posts

View all posts


‘Isu air Kelantan pun tak selesai, ada hati nak tawan Selangor?’ – Shabery Cheek bidas PN

BANGI: Parti Perikatan Nasional (PN) digesa menyelesaikan masalah besar di negeri yang ditawan terlebih dahulu, sebelum bermimpi untuk merebut tiga kawasan lain pada Pilihan Raya Negeri (PRN) akan datang.

Pengarah Komunikasi Strategik Barisan Nasional (BN), Datuk Seri Ahmad Shabery Cheek berkata, perkara itu termasuk isu air di Kelantan yang sekian lama masih belum menemukan jalan keluar.

“Ada parti lain, janganlah bercita-citakan Kelantankan (tawan) negeri Selangor, Negeri Sembilan dan Pulau Pinang.

“Masalah air pun tak selesai, ada hati kata boleh tawan Selangor lebih hebat (berbanding kerajaan negeri sekarang),” katanya.

Beliau berkata demikian ketika berucap pada Majlis Pelancaran Jentera Pilihan Raya Perpaduan Selangor dan Karnival Madani pada Jumaat di Laman Niaga, di sini pada Jumaat.

Turut hadir, Perdana Menteri, Datuk Seri Anwar Ibrahim; Timbalan Perdana Menteri, Datuk Seri Dr Ahmad Zahid Hamidi; Menteri Besar Selangor, Amirudin Shari, Pengerusi Perhubungan Umno Selangor, Datuk Megat Zulkarnain Omardin dan beberapa barisan kepimpinan BN dan PH.

Sebanyak enam negeri bakal terlibat dalam PRN yang diputuskan pada 12 Ogos ini iaitu Selangor, Negeri Sembilan, Pulau Pinang, Kedah, Kelantan dan Terengganu.

Daripada jumlah itu, PN menerajui tiga negeri iaitu Kelantan, Terengganu dan Kedah selepas memperoleh kemenangan pada Pilihan Raya Umum (PRU) lalu.

Sementara itu, tiga negeri selebihnya ditawan kerajaan gabungan Pakatan Harapan (PH) dan BN.

Author

Fazleen Safina Abd Jamil

View all posts

View all posts


PM ucap tahniah Harimau Malaya naib juara Piala Raja Thailand

KUALA LUMPUR: Perdana Menteri Datuk Seri Ismail Sabri Yaakob mengucapkan tahniah kepada skuad Harimau Malaya yang muncul naib juara Piala Raja Thailand dalam aksi di Chiang Mai, malam tadi.

Perdana Menteri berkata beliau yakin skuad bimbingan Kim Pan Gon telah mempamerkan aksi terbaik dan Keluarga Malaysia akan terus menjadi penyokong kuat pasukan kebangsaan.

“Keluarga Malaysia tetap bangga dengan semangat juang seluruh pemain Harimau Malaya pada malam ini (malam Ahad)!

“Saya yakin para pemain sudah memberikan yang terbaik, namun jadikan perlawanan ini sebagai pendorong untuk berusaha dengan lebih gigih bagi perlawanan yang akan datang,” katanya menerusi hantaran di Facebook lewat malam tadi.

Harimau Malaya tewas kepada Tajikistan 0-3 menerusi penentuan sepakan penalti di Stadium 700th Anniversary of Chiang Mai, Thailand, sekali gus gagal menamatkan kemarau 44 tahun merangkul kejuaraan itu.

Terdahulu, setelah 90 minit aksi berlangsung tanpa jaringan, menyaksikan pemenang terpaksa ditentukan dengan sepakan penalti. – BERNAMA


Risau diserbu KKM, pemilik restoran dakwa tiada ‘special ingredient’ dalam makanan

CYBERJAYA: Kementerian Kesihatan Malaysia (KKM) mengambil maklum mengenai sebuah premis makanan yang dipercayai menggunakan taktik kotor kepada pelanggan atau pempengaruh yang mengkritik makanannya.

KKM dalam kenyataan ringkasnya di Twitter berkata, pihaknya akan mengambil tindakan sewajarnya terhadap peniaga terbabit sekiranya dakwaan itu benar.

Bagaimanapun, beberapa jam selepas KKM mengeluarkan kenyataan tersebut, pemilik premis makanan tampil mengeluarkan kenyataan balas dengan menjelaskan bahawa dakwaan meletakkan ‘special ingredients’ dalam hidangan pelanggannya adalah prank semata-mata.

“Ini semua hanyalah strategi marketing yang mana saya tahu akan ‘boomm’ (viral). Jangan risau lah, makanan kami semuanya selamat untuk dimakan. Ini semua hanyalah prank,” tulisnya menerusi Facebook rasmi kedai makanan itu.

Baru-baru ini, tular di media sosial berkenaan sebuah premis makanan yang memberikan ‘special ingredients’ dalam makanan yang dihidangkan kepada pelanggan ‘special’.

Difahamkan, ‘special ingredient’ yang dimaksudkan pemilik premis makanan terbabit adalah dengan meletakkan bahan kotor seperti kahak, air liur, tahi hidung serta bahan kotor lain ke dalam makanan tersebut.

Menurutnya, dia berbuat demikian kerana tidak berpuas hati dengan review jujur daripada pempengaruh yang datang ke premisnya.

Justeru, orang ramai menggesa pihak berkuasa untuk mengambil tindakan sewajarnya kepada pemilik premis makanan terbabit.

Oleh: AIN JAPRI (Pelatih USM)

Author

Media Variasi

View all posts

View all posts


Pengeluaran KWSP, lebih baik kerajaan cari jalan lain – Anwar

KANGAR: Perdana Menteri, Datuk Seri Anwar Ibrahim berkata, kerajaan perlu mempertimbangkan nasib dan masa depan pencarum Kumpulan Wang Simpanan Pekerja (KWSP) sebelum membenarkan sekali lagi pengeluaran khas.

Anwar berkata, adalah lebih baik kerajaan mencari kaedah dan jalan lain yang lebih berkesan bagi membantu rakyat yang terkesan serta kehilangan sumber pendapatan akibat pandemik COVID-19 sebelum ini.

Beliau berkata ini kerana kebanyakan pencarum memiliki jumlah simpanan yang sangat kecil dan jika kerajaan membenarkan pengeluaran sekali lagi, ia akan memberikan kesan kepada masa depan pencarum itu sendiri

“Terlalu kecil… saya periksa jumlah simpanan kebanyakan pencarum jumlahnya sangat rendah, jadi saya bimbang tentang masa depan mereka, jadi lebih baik kerajaan cari jalan untuk bantu mereka,” kata beliau kepada pemberita selepas menghadiri Majlis Amanat Perdana Menteri bersama Penjawat Awam Perlis di sini hari ini.

Semalam, Pertubuhan Aktivis Rakyat Malaysia (Prorakyat) meminta kerajaan supaya mempertimbangkan cadangan pengeluaran wang caruman KWSP sebanyak RM30,000.

Presidennya, Khairul Anuar Othman berkata, pengeluaran secara sekali bayar antara RM10,000 hingga RM30,000 itu adalah langkah penyelesaian jangka pendek supaya rakyat tidak terputus perbelanjaan wang tunai.

Sementara itu, semasa diminta mengulas mengenai projek pembangunan di Perlis, Perdana Menteri berkata, kerajaan akan meneliti semua projek di bawah Wilayah Ekonomi Koridor Utara (NCER) selepas Bajet 2023 dibentangkan 24 Februari ini.

“Soal projek itu kita bincang dengan koridor utara. Menteri Besar pun telah menghantar senarai beberapa projek yang disebut Pelabuhan Sanglang, Perlis Inland Port, keterjaminan makanan, itu hal-hal yang kita beri tumpuan, tetapi lebih baik kita dengar dengan lebih teliti dalam mesyuarat koridor selepas bajet nanti,” katanya. – BERNAMA


Pengemis makin berani ‘meminta’ dalam pusat beli-belah

KUALA LUMPUR: Seorang wanita warga emas yang tidak dikenali tanpa segan silu menagih simpati daripada orang ramai dengan meminta wang ringgit.

Ketika tinjauan dibuat dalam sebuah pasar raya pusat beli-belah di ibu kota, tindakan warga emas yang mengemis itu dilihat suatu hal yang semakin berani.

Kelibat wanita terbabit sememangnya sukar dikenal pasti berikutan masa yang singkat ketika dia meminta wang ringgit daripada orang ramai sewaktu membeli-belah.

Malah, rata-rata pengemis yang semakin berleluasa dapat dilihat di beberapa tempat dengan tiada kawalan ketat dilakukan oleh pihak berkuasa.

Isu pengemis yang kebanyakannya terdiri daripada warganegara luar kini menjadi trend dan semakin berleluasa dalam negara.

Situasi meminta sedekah itu boleh dilihat menerusi beberapa lokasi yang menjadi tumpuan para pengemis ini seperti di di perhentian bas, lorong pejalan kaki, kedai-kedai makan, pasar raya dan di tempat-tempat awam yang dipenuhi ramai orang.

Kemunculan pengemis di ibu kota semakin berlarutan umpana ‘cendawan tumbuh selepas hujan” ketika gambar dirakamkan.

Ikuti berita lanjut berkaitan sindiket pengemis di sini:

Pengemis warga Rohingya berlakon lumpuh raih simpati orang ramai
Warga Bangladesh dipercayai urus sindiket pengemis
Gangguan ‘sindiket pengemis’ di tempat makan berleluasa

Author

Azlan Hadi Abu Bakar

View all posts

View all posts


Pos Malaysia tampil setem istimewa, kenang tiga tokoh cendekiawan Malaysia

CYBERJAYA: Pos Malaysia memperkenalkan setem khas bagi memperingati sumbangan tiga tokoh cendekiawan Malaysia iaitu Allahyarham Profesor Diraja Ungku Aziz, mendiang Prof Emeritus Tan Sri Khoo Kay Kim dan Profesor Emeritus Tan Sri Mohd Rashdan Baba.

Menerusi hantaran di Facebook Pos Malaysia memaklumkan, penjualan setem istimewa itu bertemakan judul ‘Cendekiawan di Malaysia’.

“Dari perangkaan Rukun Negara, ke penubuhan Lembaga Urusan dan Tabung Haji serta penswastaan Syarikat Telekom Malaysia, sumbangan tiga tokoh cendekiawan ini kepada negara memang tidak dapat disangkal lagi.

“Sungguhpun mereka telah tiada, legasi mereka menjadi penyuluh kepada pembangunan negara dan minda masyarakat kita sehingga kini.

“Sebagai memperingati tokoh-tokoh cendekiawan hebat ini, Pos Malaysia telah mengeluarkan koleksi setem istimewa supaya legasi mereka ini tidak akan dilupakan,” katanya pada Khamis.

Tambah Pos Malaysia, orang ramai kini boleh mendapatkan koleksi setem istimewa itu secara set yang merangkumi satu rekabentuk helaian setem, satu sampul hari pertama dengan setem dan satu folder dengan harga RM61.10.

“Dapatkan koleksi terbaharu ini di pos.com.my/shop dan semua pejabat pos besar dan pejabat pos cawangan. Ia juga boleh didapati di biro-biro filateli,” maklumnya.

Author

Diyana Rahip

View all posts

View all posts


Peguam Najib diberi amaran tiada lagi penangguhan soal saksi dalam bicara 1MDB

KUALA LUMPUR: Hakim Mahkamah Tinggi Datuk Collin Lawrence Sequerah memberi amaran kepada pasukan pembelaan Datuk Seri Najib Tun Razak dalam kes 1Malaysia Development Berhad (1MDB) bahawa mereka tidak lagi dibenarkan untuk menangguhkan menyoal balas mana-mana saksi pendakwaan.

Hakim itu berkata demikian ketika peguam Wan Aizuddin Wan Mohammed meminta pemeriksaan balas ke atas saksi pendakwaan ke-40 iaitu bekas Pengarah Urusan AmInvestment Bank Berhad Kok Tuck Cheong, ditangguhkan.

Wan Aizuddin memberitahu mahkamah, peguam utama Tan Sri Muhammad Shafee Abdullah mempunyai satu lagi kes di hadapan Pesuruhjaya Kehakiman Datuk Azhar Abdul Hamid.

Timbalan Pendakwa Raya Kanan Datuk Seri Gopal Sri Ram membantah permohonan itu.

“Yang Arif, pihak pendakwaan tidak dapat memanggil saksi baharu kerana tiga saksi masih belum selesai memberi keterangan.  Kami mempunyai saksi yang telah disenaraikan.

“Kami semua perlu membuat pelarasan. Saya ada perbicaraan kes yang masih belum selesai dan telah meminta hakim untuk melapangkan perbicaraan itu, kami juga membuat penyesuaian,” kata Sri Ram.

Pada ketika ini, Hakim Sequerah yang tidak berpuas hati dengan permintaan pihak pembelaan, berkata pada masa akan datang, jika Muhammad Shafee tidak dapat menjalankan pemeriksaan balas, maka Wan Aizuddin harus mewakilinya.

“Kamu tidak boleh lagi berbuat demikian. Prosiding perbicaraan yang dijalankan secara tertangguh, berulang kali, dengan menangguhkan saksi (memberi keterangan), saya telah banyak kali bertolak ansur. Bermula dari sekarang, jika Tan Sri Shafee tidak dapat melakukan pemeriksaan balas, kamu (Wan Aizuddin) harus menggantikannya.

“Kamu semua (Shafee & Co) mempunyai pasukan yang besar dan kamu (Wai Aizuddin) berkemampuan untuk melakukannya kerana sudah biasa dengan fakta kes ini. Selepas ini, beginilah perbicaraan kes ini akan berjalan. Pada masa akan datang, jika Tan Sri Shafee tidak ada (dan tidak ada sesiapa yang dapat menjalankan pemeriksaan balas), saya akan menganggap pemeriksaan balas telah selesai dan meneruskan untuk mendengar pemeriksaan semula,” kata hakim itu.

Wan Aizuddin berkata beliau akan memaklumkan perkara itu kepada Muhammad Shafee dan akan bertindak sewajarnya.

Najib, 69, menghadapi empat pertuduhan menggunakan kedudukannya untuk mendapatkan suapan berjumlah RM2.3 bilion milik dana 1MDB dan 21 pertuduhan pengubahan wang haram membabitkan jumlah sama.

Perbicaraan bersambung pada 2.30 petang. – BERNAMA


Thailand ranapkan impian Harimau Malaya ke final Piala AFF

PATHUM THANI (Thailand): Juara bertahan Thailand menumpaskan Malaysia 3-0 pada perlawanan separuh akhir kedua Piala Persekutuan Bolasepak ASEAN (AFF) 2022 dalam kemuncak perebutan tempat ke final di Stadium Thammasat, di sini, malam ini.

Kemenangan itu menyaksikan kebangkitan Gajah Perang bimbingan Alexandre Polking daripada kekalahan 0-1 di gelanggang lawan untuk mara ke final dengan bergaya mengatasi Harimau Malaya menerusi kemenangan agregat 3-1.

Thailand akan bertemu dengan Vietnam di pentas final.

Tiga gol Thailand disumbangkan penyerang prolifik Teerasil Dangda pada separuh masa pertama sebelum pemain sayap Bordin Phala dan penyerang gantian Adisak Kraisorn masing-masing mencetak nama sebagi penjaring pada babak kedua.

Thailand menerima tentangan sengit Malaysia di awal 10 minit sebelum mula menguasai permainan dengan kerap menyerang menerusi kedua-dua bahagian sayap sebelum Teerasil gagal menanduk bola hantaran cantik rakan sepasukan dari sebelah kanan pada minit ke-13.

Penjaga gol negara, Ahmad Syihan Hazmi Mohamed kemudian bertindak cemerlang menepis percubaan jarak dekat Bordin pada minit ke-17 selepas menerima hantaran rakan sepasukan dalam kotak penalti.

Bagaimanapun, gawang anak buah Kim Pan Gon dibolosi jua selepas Teerasil bijak melompat di antara pemain pertahanan negara, Sharul Nazeem Zulpakar dan Dominic Tan untuk menanduk hantaran lintang cantik kapten Theerathon Bunmathan pada minit ke-19.

Susulan ketegangan perlawanan, kelantangan kedua-dua jurulatih di tepi padang menyaksikan Pan Gon dan Polking dilayangkan kad kuning oleh pengadil Adham Mohammad Tumah Makhadmeh dari Jordan pada minit ke-29.

Percubaan tepat ke gawang pertama Malaysia hadir pada minit ke-36 menerusi tandukan penyerang Darren Lok yang menyambut hantaran lintang Mohd Nor Hakim Hassan tetapi bola tepat ke penjaga gol Kampon Phatomakkakul.

Keputusan 1-0 kekal memihak tuan rumah sebelum bersambung babak kedua menyaksikan keputusan Pan Gon membawa masuk penyerang naturalisasi, Lee Tuck dan dan pemain pertahanan kiri ,V. Ruventhiran tidak berjaya mengubah situasi pasukan negara yang terus tenggelam dalam asakan Thailand.

Thailand menghukum Malaysia untuk kali kedua apabila Bordin meletakkan pasukan selesa mendahului 2-0 selepas beliau yang tidak dikawal tenang menyempurnakan hantaran Ekanit Panya dalam kotak penalti pada minit ke-55.

Pasukan negara kemudian mengambil masa lima minit untuk memberikan ‘respond’ menerusi percubaan jarak jauh pemain sayap Mohamad Faisal Abdul Halim yang tinggi melewati palang.

Muhammad Safawi Rasid dimasukkan pada minit ke-67, menggantikan Muhammad Fazly Mazlan, dalam usaha memburu gol, namun sebaliknya, Thailand meledak jaringan ketiga menerusi penyudah Adisak selepas menolak bola yang terdahulu terkena tiang pada minit ke-71.

Malaysia terus hilang arah apabila membenarkan Thailand terus mengasak sebelum terlepas beberapa peluang menambah jaringan sebelum wisel penamat dibunyikan.

Kemenangan malam ini menamatkan rekod tanpa kemenangan Thailand berdepan Malaysia selepas enam perlawanan sejak 2018 sekali gus membawa motivasi terbaik bagi menghadapi final pertama bertemu juara dua kali, Vietnam, di Stadium Nasional My Dinh, Hanoi, Jumaat ini.

Thailand adalah pasukan paling berjaya dalam kempen Piala AFF sejak penganjuran sulung pada 1996 apabila muncul juara sebanyak enam kali selepas beraksi pada sembilan edisi final sebelum ini. – BERNAMA


Ada MP dijangka sertai parti baharu BPN

KUALA LUMPUR: Ada ahli Parlimen dijangka akan menyertai satu parti politik baharu Barisan Penyatuan Nasional (BPN).

Walaupun parti itu baru didaftarkan dan sedang menunggu kelulusan, namun BPN yakin rakyat dan pemimpin akan menerima mereka.

Presiden BPN, Datuk Ibrahim Yahya berkata, pihaknya tidak dapat mendedahkan siapa ahli Parlimen yang akan menyertai mereka namun beliau yakin ada.

“BPN bukanlah terdiri daripada mereka yang ada latar belakang politik, tetapi semua adalah ahli korporat dan bisnes yang bimbang nasib rakyat jika ekonomi tidak dipulihkan.

“Kita semua tak minat politik tetapi dalam keadaan sekarang nak memastikan, Malaysia dari segi ekonomi, hala tuju hendak pastikan rakyat Malaysia dapat manfaat daripada ekonomi yang BPN bawa.

“Saya selaku Presiden BPN, mengalu-alukan semua parti politik bekerjasama di bawah BPN, kita tumpukan ekonomi rakyat hentikan pertelingkahan.

“Dalam krisis makanan, kita sudah ada team untuk selesaikan isu makanan asas, kita dah susun semuanya.

“BPN menerima sokongan kewangan sebanyak RM100 bilion untuk projek ekonomi rakyat daripada pihak yang tidak dapat didedahkan.

“BPN bukan berjanji dahulu, dia buat dahulu, sebab tu sekarang ini berkonsepkan ekonomi, dapat selesaikan masalah rakyat secara  tak langsung parti lain bersama kami,” katanya.

Author

Tun Puteh Wanti

View all posts

View all posts


Umur 46 masih jadi mangsa buli, doktor saran berhenti kerja elak kesihatan terjejas

CYBERJAYA: Baru-baru ini, seorang individu tampil berkongsi ceita pengalaman pahitnya menjadi mangsa buli semasa bekerja di sebuah syarikat sekitar tahun 2019.

Menerusi perkongsian TikTok Josh Awang, walaupun sudah tiga tahun berhenti kerja di syarikat terbabit namun kesannya masih kekal sehingga hari ini.

“Pengalaman saya bermula tahun 2019, sebelum COVID, di mana saya bekerja di sebuah syarikat public listed.

“Walaupun saya pegang jawatan yang sangat tinggi, saya ada dua orang lagi bos yang merupakan ketua department dan juga CEO jadi saya lapor kepada mereka.

“Pengalaman saya adalah satu pengalaman yang memang sangat-sangat pahitlah sebab saya dibuli saban hari ye. Blood pressure badan saya naik mendadak sehingga 180 tahap atas, yang bawah tu naik lebih kurang 130,” kongsinya.

Pada mulanya, Josh berkata, dia tidak menyedari bahawa dirinya sedang dibuli.

Sebaliknya dia lebih menyalahkan diri sendiri dengan beranggapan dirinya memang layak menerima kritikan daripada pihak atasan.

“Pada masa itu, saya yang salah, saya patut kenalah kan dan umur saya pada masa tu 46. Jadi bayangkan pada umur itu saya kena marah, maki dan pijak-pijak sampai tak ada nilai diri.

“Sampai saya menangis di khalayak orang ramai lebih kurang lima kali, teruk sangat  sampai bukan sahaja menangis macam air mata turun tapi dah macam melambak-lambak lah,” dakwanya lagi.

Selepas mengalami tekanan yang teruk, Josh memutuskan untuk berjumpa doktor kerana mula rasa pening yang melampau.

Setelah berjumpa doktor, barulah dia menyedari bahawa dirinya menjadi mangsa buli majikan sendiri sehingga berlaku tekanan.

Tambahnya, doktor turut meminta dia membuat pemeriksaan jantung di Institut Jantung Negara (IJN) serta-merta.

Lebih mengejutkan, doktor tersebut mencadangkan supaya dia berhenti bekerja di syarikat terbabit.

“Saya tanya doktor kenapa bagi nasihat macam ini, dan doktor tu kata bos awak kita (doktor)  jumpa dia lebih kurang sekali dalam tiga bulan dan kita kena layan dia 15 minit, dan dalam 15 minit tu tak ada siapa-siapa dalam klinik dia boleh tahan dia.

“Saya tak faham macam mana awak boleh kerja dan terpaksa jumpa dia setiap hari dan kena lanyak tiap hari.

“Jadi secara peribadi saya cadangkan quit kalau boleh untuk keselamatan nyawa awak,” nasihat doktor terbabit.

Sementara itu, Josh yang kini berada dalam bidang media sosial sering berasa panik dan takut untuk mengecewakan pelanggannya disebabkan trauma tempat kerja lama.

“Saya rasa seperti tengah buat satu dosa yang teramat sangat sampai rasa nak putus asa bila kecewakan pelanggan.

“Baru ni rakan sekerja saya tegur cakap saya over react, lepas tu stres gila. Saya rasa macam orang tengah lemas,” jelasnya.

Josh mengakhiri video dengan menasihati mangsa buli atau merasakan mereka dibuli untuk mendapatkan rawatan.

“Bagi mereka yang pernah dibuli di tempat kerja atau hubungan rumah tangga, dapatkan rawatan daripada psikiatri atau khidmat kaunseling,” ujarnya.

Author

Nurul Ain Japri

View all posts

View all posts


Real Madrid sambar genius bola sepak £52.5 juta

REAL Madrid mengambil langkah berani apabila sanggup melakukan pelaburan sebanyak £52.5 juta (RM247.27 juta) semata-mata mahu mendapatkan pemain remaja Brazil yang akan berusia 18 tahun pada Julai tahun depan.

Menariknya, Endrick Felipe Moreira de Sousa atau panggilan Endrick hanya bermain tujuh perlawanan bersama Palmeiras pada Disember tahun lalu, namun Real Madrid bersetuju melengkapkan perpindahan pemain berkenaan.

Bintang Endrick meningkat naik apabila dia menjaringkan sejumlah 165 gol dalam 169 perlawanan untuk pasukan remaja Palmeiras.

Sebelum Real mengetuk pintu Palmeiras, Endrick secara jelas menolak tawaran Chelsea dan Paris Saint-Germain kerana dia mahu menyertai rakan senegaranya iaitu Vinicius Jnr dan Rodrygo di Madrid.

Pada usia 17 tahun dan 118 hari, Endrick dijangka membuat penampilan sulung bersama Brazil pada perlawanan kelayakan Piala Dunia di Colombia. Hanya Pele dan dua bintang 60-an, Edu dan Coutinho, lebih muda.

“Ia sentiasa menjadi impian utama untuk memakai jersi Brazil. Segala perkara berlaku dengan cepat dalam hidup saya ketika ini dan ini adalah satu lagi impian yang menjadi kenyataan.

“Saya hanya boleh berterima kasih kepada keluarga, ejen dan Palmeiras yang sentiasa menyokong dan mempercayai diri saya,” kata Endrick kepada Mail Sport.

Endrick menambah, sememangnya impian dia sejak kecil telah menyematkan di dalam hati agar sentiasa memiliki peluang bermain untuk Real Madrid.

“Cristiano Ronaldo adalah salah satu idola terbesar saya. Jadi, ia adalah satu kebanggaan untuk saya akan memakai baju yang sama yang dipakainya,” kata Endrick penuh bangga. – Kosmo

Authors

Media Variasi

View all posts

Diyana Rahip

View all posts

View all posts

View all posts


Kastam gagalkan cubaan seludup minuman keras bernilai lebih RM1.17 juta

KUALA LUMPUR: Jabatan Kastam Diraja Malaysia (JKDM) Zon Tengah Unit I (WPKL) menggagalkan cubaan menyeludup minuman keras dianggarkan bernilai RM1,170,595 di Pelabuhan Klang pada 26 dan 31 Mei lepas.

Pengarah Operasi Penguatkuasaan Zon Tengah JKDM, Wong Pun Sian berkata, bagi kes pertama, pasukan operasi daripada Bahagian Penguatkuasaan JKDM Zon Tengah Unit I (WPKL) telah menahan sebuah kontena bersaiz 12.19 meter yang memasuki Pelabuhan Utara, Pelabuhan Klang pada 8 malam, 26 Mei lepas.

Beliau berkata, hasil pemeriksaan terhadap kontena tersebut menemukan minuman keras berjenama ‘Spark Beer Extra Strong’ berjumlah 26,160 liter dengan anggaran RM111,120 membabitkan jumlah cukai dan duti dianggarkan berjumlah RM793,030.

“Berdasarkan maklumat di dalam bil muatan dan Borang Kastam 1, dagangan tersebut diikrarkan sebagai ‘barang perkakasan rumah’ dari negara jiran dan wakil perkapalan telah gagal mengemukakan dokumen berkaitan kelulusan pengimportan dagangan tersebut.

“Dagangan minuman keras tersebut diletakkan di bahagian belakang muatan kontena dan bahagian hadapan diletakkan kotak polyfoam bagi mengaburi pihak kastam. Modus operandi ini dipercayai sering digunakan terhadap kontena yang membawa dagangan terlarang untuk memasuki pintu pelabuhan negara,” katanya dalam kenyataan hari ini.

Bagi kes kedua, Wong berkata pihaknya mematahkan cubaan menyeludup 12,616.20 liter minuman keras berjenama ‘Tsingtao dan Demailong’ dianggar bernilai RM93,940 membabitkan jumlah cukai dan duti yang terlibat dianggarkan berjumlah RM172,505, selepas menahan sebuah kontena bersaiz sama di pelabuhan sama pada 8.30 malam, 31 Mei lepas.

Beliau berkata, semakan ke atas Borang Kastam 1 mendapati kontena berkenaan diikrar sebagai aksesori memancing (umpan tiruan) dari negara jiran dan wakil perkapalan gagal mengemukakan dokumen berkaitan kelulusan pengimportan dagangan tersebut.

“Modus operandi yang digunakan adalah cuba berselindung di sebalik pengikraran barangan sukan atau hobi dan akan membayar cukai berdasarkan kod tarif terlibat. Selain itu, pengimport dagangan ini akan sentiasa bertukar ejen penghantaran agar aktiviti pengimportan minuman keras sukar dikesan pihak berkuasa,” katanya.

Wong berkata, siasatan bagi kedua-dua kes itu masih dilakukan untuk mengesan syarikat atau ejen pengimport yang terlibat bagi tindakan selanjutnya mengikut Seksyen 135(1)(d) Akta Kastam 1967.

“JKDM menyeru orang awam untuk memberi kerjasama dengan menyalurkan maklumat berkaitan sebarang aktiviti penyeludupan dengan menghubungi talian bebas tol kastam 1-800-88-8855 atau pejabat kastam yang terdekat di semua negeri,” katanya. – BERNAMA


Transformasi pendigitalan faktor LHDN tidak teruskan amalan gaji pegawai kontrak

PUTRAJAYA: Transformasi pendigitalan merupakan antara faktor Lembaga Hasil Dalam Negeri (LHDN) tidak meneruskan amalan menggaji pegawai kontrak bulanan dan harian bermula 1 Januari 2023.

Menerusi kenyataan hari ini, LHDN memaklumkan transformasi itu membolehkan kebanyakan tugasan dan fungsi kerja di LHDN diautomasikan seterusnya meningkatkan kos kecekapan dalam mentadbir sistem percukaian negara.

“LHDN memperkemaskan struktur organisasinya yang turut melibatkan penstrukturan sumber manusia. Pelaksanaan ini turut melibatkan isu mengkaji semula keperluan untuk menggaji pegawai kontrak bulanan dan harian di LHDN.

“Proses automasi yang dilaksanakan oleh LHDN membolehkan tugasan yang selama ini dilaksanakan oleh pegawai kontrak dapat diagihkan kepada pegawai tetap sedia ada dan dapat dimanfaatkan secara optimum,” menurut kenyataan itu.

Kenyataan itu memaklumkan secara dasarnya, pegawai kontrak digajikan bagi tujuan pelaksanaan tugasan atau fungsi yang perlu diselesaikan dalam suatu tempoh yang spesifik iaitu berasaskan projek.

Keputusan tidak meneruskan amalan menggaji pegawai kontrak itu dibuat pada 2018 dan diputuskan dilaksanakan secara sepenuhnya bermula 1 Jan 2023, penamatan melibatkan 42 pegawai kontrak bulanan dan 998 pegawai kontrak harian.

“Pemakluman berkenaan keputusan untuk tidak mengambil pegawai kontrak ini telah pun dijelaskan seawal 2022 kepada para pegawai yang terlibat.

“Ini bertujuan memberi ruang dan masa kepada pegawai yang terkesan untuk mengatur perjalanan kerjaya mereka selain mencari peluang pekerjaan di pasaran terbuka,” demikian menurut LHDN.

LHDN menjelaskan tindakan untuk tidak meneruskan perkhidmatan pegawai kontrak tidak didorong oleh kepentingan peribadi mana-mana pihak tetapi bertunjangkan kepada hasrat meningkatkan kecekapan operasi agensi serta memastikan sumber kewangan negara digunakan secara optimum bagi mengelakkan sebarang pembaziran.

Selain itu, LHDN memaklumkan hasil kutipan cukai langsung negara yang ditadbir oleh pihaknya tidak boleh digunakan semata-mata bagi tujuan penyambungan kontrak para pegawai seperti yang didakwa oleh sesetengah pihak.

“Sekiranya cadangan ini diambil kira serta dilaksanakan ia bakal mengundang perspektif negatif pihak-pihak lain. Sebaliknya hasil kutipan langsung cukai negara perlu diagihkan sama rata demi kemakmuran serta kesejahteraan negara,” menurut kenyataan itu.

Sebelum ini, portal media tempatan melaporkan kumpulan yang mewakili 967 pegawai LHDN yang menerima gaji harian dan berisiko hilang pekerjaan menjelang tahun baharu merayu Perdana Menteri, Datuk Seri Anwar Ibrahim menyambung kontrak mereka. – BERNAMA


UNDIAN

Untuk melancarkan pelaksanaan Lesen Kenderaan Motor Digital (e-LKM) dan Lesen Memandu Malaysia Digital (e-LMM), apakah yang sepatutnya dilakukan semasa ada 'roadblock'?

 Pemandu 'install' aplikasi MyJPJ
 Pemandu buka laman web MySIKAP
 Pihak berkuasa (JPJ, polis) periksa guna peranti rasmi

View Results

Author

Admin-MV

View all posts

View all posts


DBKL bengang kontraktor turap jalan tak kena masa

CYBERJAYA: Dewan Bandaraya Kuala Lumpur (DBKL) pagi ini menzahirkan ketidakpuasan hati dengan sikap sebilangan kontraktor yang melaksanakan kerja turapan jalan pada waktu puncak.

Perkara itu berikutan DBKL menerima laporan daripada orang awam yang terlihat beberapa kontraktor di bawah lantikan DBKL melakukankan kerja turapan berdekatan Jalan Travers, Bangsar, pagi tadi.

“Tau la nak cepat, tapi itulah timing buat kerja langsung tak fikir orang lain padahal dah dimaklumkan waktu kerja yang sepatutnya.

“So, jangan ingat anda je marah, orang DBKL pun marah juga. Confirm jap lagi kontraktor yang terlibat kena panggil dengan pegawai DBKL yang berkenaan, kena sekolahkan sikit,” tulis DBKL sambil memuat naik video kerja turapan itu dibuat.

Dalam video tersebut, kelihatan pemandu yang memandu kereta di lorong kanan perlu memperlahankan kereta mereka secara tiba-tiba kerana didapati kerja turapan jalan sedang dilaksanakan di lorong berkenaan.

Susulan kejadian, DBKL turut memohon maaf atas tindakan kontraktor yang menjalankan tugas pada waktu puncak sehingga mengakibatkan sebilangan orang  awam perlu berdepan kesulitan di jalan raya hari ini.

Author

Diyana Rahip

View all posts

View all posts


Menyamar kontraktor curi kabel Telekom

BUKIT MERTAJAM: Seramai empat lelaki dipercayai menyamar sebagai kontraktor Telekom Malaysia dengan niat untuk mencuri kabel elektrik berhampiran Jalan Kampung Paya Berapit di sini, kira-kira pukul 12 tengah hari, semalam.

Ketua Polis Daerah Seberang Perai Tengah (SPT), Asisten Komisioner Tan Cheng San berkata, seorang daripada mereka bagaimanapun berjaya diberkas dan polis kini sedang memburu tiga lagi suspek yang dipercayai terlibat dalam kes tersebut.

Terdahulu, katanya, tular dua rakaman video mengenai suspek yang berjaya diberkas itu di laman Twitter sejak pukul 9 pagi tadi.

Menurut beliau, video yang masing-masing berdurasi 20 serta 13 saat itu telah mendapat sekurang-kurangnya 308 tanda sukaan, lapan komen serta 248 ciapan semula ketika ia ditularkan.

“Semasa kejadian, pengadu iaitu seorang lelaki warga tempatan yang juga merupakan juruteknik Telekom Malaysia ternampak empat lelaki mencurigakan yang berpakaian seperti seorang kontraktor sedang memotong kabel talian atas di tempat kejadian.

“Pengadu kemudian menghampiri suspek dan bertanyakan mengenai kerja yang sedang dilakukan oleh mereka.

“Bagaimanapun, kesemua suspek cuba melarikan diri kecuali seorang daripada mereka yang berjaya ditangkap iaitu seorang lelaki warga tempatan yang dipercayai berusia sekitar awal 20-an,” katanya di sini, hari ini.

Jelas Cheng San, semakan lanjut mendapati suspek tersebut mempunyai dua rekod lampau berkaitan dadah.

“Anggaran kerugian kabel Telekom yang dipotong itu ialah RM5,000 dan ketika ini, siasatan lanjut masih dijalankan untuk mengesan suspek yang masih bebas,” ujar beliau.

Tambahnya, kes itu disiasat di bawah Seksyen 379 Kanun Keseksaan kerana mencuri dan orang ramai yang mempunyai maklumat lanjut berkaitan kes berkenaan boleh menghubungi ibu pejabat polis daerah IPD SPT di talian 04-5382222 atau mana-mana balai polis yang berhampiran. – Utusan

Authors

Media Variasi

View all posts

Diyana Rahip

View all posts

View all posts

View all posts


Kira-kira 15,000 bayi dijangka dilahirkan ‘dalam krisis’ di Gaza – Save the Children

HAMPIR 15,000 bayi dijangka dilahirkan di Gaza antara 7 Oktober dan penghujung 2023, kesemua mereka menghadapi “risiko besar di tengah-tengah keganasan yang semakin meningkat” dan dengan “penjagaan perubatan, air dan makanan pada tahap krisis,” kata Save the Children pada Selasa .

“Kira-kira 15 peratus wanita yang bersalin berkemungkinan mengalami kehamilan atau komplikasi berkaitan kelahiran,” kata organisasi kemanusiaan itu dalam satu kenyataan akhbar.

Unjuran mereka adalah berdasarkan data Pertubuhan Bangsa-bangsa Bersatu (PBB) baru-baru ini yang menganggarkan bahawa kira-kira 180 wanita bersalin setiap hari di kawasan Palestin yang terkepung dan menyumbang kepada kadar kelahiran berbilang di wilayah Palestin yang diduduki.

“Air bersih adalah terhad, makanan dan ubat-ubatan semakin berkurangan, dan wanita hamil atau menyusu bergelut untuk mencari makanan. Hospital dan kemudahan kesihatan yang sudah menghadapi kekurangan teruk sedang diserang, meletakkan beribu-ribu pesakit, termasuk wanita hamil dan bayi baru lahir, dalam bahaya besar,” kata kenyataan itu.

Ia memetik Maha, seorang kakitangan Save the Children di Genting Gaza yang dipindahkan ke selatan tetapi pernah berlindung di luar Hospital Al Shifa.

“Adegan di hospital sangat mengerikan. Wanita hamil di koridor menjerit kesakitan. Bayi baru lahir yang tidak dikenali dalam inkubator, tanpa ahli keluarga yang masih hidup. Minyak telah habis. Saya terpaksa melarikan diri. Saya tidak tahu sama ada mereka terselamat,” dia berkata.

Menurut Pertubuhan Kesihatan Sedunia (WHO), 22 daripada 36 hospital Gaza kini “tidak berfungsi.”

“Bayi dilahirkan dalam mimpi ngeri, malapetaka kemanusiaan. Keluarga mereka terputus dari keperluan asas. Wanita hamil bersalin tanpa rawatan perubatan dan bayi pramatang mati dalam inkubator,” kata Jason Lee, pengarah negara Save the Children di wilayah Palestin yang diduduki.

Beliau berkata bahan api mesti dibenarkan masuk ke Gaza untuk memberi kuasa kepada penjana dan kemudahan penjagaan kesihatan mesti dilindungi.

“Keganasan mesti dihentikan. Kami memerlukan gencatan senjata. Kami memerlukannya sekarang,” tambahnya.

Israel telah melancarkan serangan udara dan darat tanpa henti ke atas Genting Gaza sejak serangan rentas sempadan oleh kumpulan pejuang Palestin Hamas pada 7 Okt.

Sekurang-kurangnya 11,320 rakyat Palestin telah terbunuh, termasuk hampir 7,800 wanita dan kanak-kanak, dan lebih 29,200 yang lain telah cedera, menurut angka terkini daripada pihak berkuasa Palestin.

Beribu-ribu bangunan termasuk hospital masjid dan gereja telah rosak atau musnah dalam serangan Israel.

Angka kematian Israel, sementara itu, berjumlah 1,200, menurut angka rasmi. – Anadolu

Author

Taufik Asmady Abdul Aziz

View all posts

View all posts


5 tips cegah nasi goreng beracun!

TIDAK dapat dinafikan bahawa nasi adalah makanan ruji di Malaysia.

Namun, tahukah anda bahawa nasi juga berpotensi menjadi makanan beracun khususnya apabila ia digoreng sekali gus memudaratkan manusia.

Menerusi perkongsian Public Health Malaysia (PHM), nasi goreng adalah antara makanan yang berisiko untuk menyebabkan keracunan makanan jika tidak dikendalikan dengan betul.

“Sebenarnya, semua nasi belum dimasak ada spora kuman bacillus, spora ini jika terdedah dengan suhu dan air akan mula berkembang menjadi bakteria.

“Oleh itu, jika nasi yang telah dimasak terdedah terlalu lama pada suhu bilik, kuman ini akan membiak, mengganda dan semakin banyak.

“Mungkin anda sangka, memanaskan atau menggoreng nasi yang telah terdedah ini boleh mematikan kuman ini, jawapannya tidak. Dalam tempoh 1-5 jam anda makan nasi goreng yang penuh dengan kuman Bacillus Cereus ini, gejala muntah dan cirit akan muncul. Cegah nasi goreng beracun!” kongsi PHM menerusi hantaran di X.

Justeru, PHM turut berkongsi lima tips bagi keselamatan orang ramai dalam menikmati hidangan ruji itu.

Berikut merupakan 5 langkah pencegahan nasi goreng beracun:

Nasi goreng merupakan antara makanan yang berisiko untuk menyebabkan keracunan makanan jika tidak dikendalikan dengan betul.

Thread pic.twitter.com/41WvGSP7zV

— Public Health Malaysia (@health_malaysia) October 21, 2023

Author

Diyana Rahip

View all posts

View all posts


Kemasukan 500,000 pekerja warga asing bagi sektor tidak diminati warga tempatan

BATU GAJAH: Kemasukan seramai 500,000 pekerja warga asing ke Malaysia yang dirancang pada tahun ini, tidak akan menjejaskan peluang pekerjaan untuk rakyat tempatan.

Menteri Sumber Manusia, V. Sivakumar berkata, ini kerana, mereka yang dibawa dari 15 negara sumber dalam benua Asia itu, berdasarkan permintaan ditempatkan di sektor-sektor yang tidak diminati oleh warga tempatan, antaranya dalam sektor perladangan, pertanian dan pembinaan.

“Kita mendapati amat sukar mendapatkan pekerja tempatan untuk bekerja di sektor-sektor ini.

“Kebergantungan kita pada pekerja asing dalam sektor ini amat tinggi, apabila tidak dapat ‘bekalan’ penawaran secukupnya akan mengganggu operasi sektor-sektor ini secara optimal dan mengakibatkan kerugian besar kepada agensi,” katanya ketika ditemui pemberita pada majlis penyalaan tanglung di Pusing di sini malam tadi.

Beliau yang juga Ahli Parlimen Batu Gajah berkata, masalah kekurangan pekerja perlu diselesaikan segera, kerana dibimbangi mengakibatkan ekonomi tidak dapat berkembang dengan baik, lebih-lebih lagi lebih 700,000 pekerja warga asing telah pulang ke negara masing-masing ketika pandemik COVID-19.

Beliau berkata, hasil perbincangan pihaknya dan Kementerian Dalam Negeri baru-baru ini telah mencapai kata sepakat, bagi mempermudah dan mempercepatkan proses permohonan pengambilan pekerja warga asing yang kini hanya mengambil masa selama tiga hari.

“Banyak perniagaan akan ditutup sekiranya tidak mempunyai pekerja yang mencukupi jadi sebelum keadaan menjadi parah, kita bekalkan tenaga kerja untuk operasi sektor-sektor yang memerlukan.

“Kerajaan akan mengambil langkah dalam usaha untuk mengurangkan kesan kegawatan ekonomi yang dijangka melanda seluruh dunia,” katanya.

Pada Oktober lepas Ahli Majlis Pemulihan Negara, Datuk Michael Kang dilaporkan berkata Malaysia memerlukan seramai 500,000 pekerja asing, bagi menangani masalah kekurangan tenaga kerja untuk perusahaan mikro, kecil, dan sederhana dalam menyokong proses pemulihan negara.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRN: Hari penamaan calon 29 Julai, Hari mengundi 12 Ogos – SPR

PUTRAJAYA: Suruhanjaya Pilihan Raya (SPR) menetapkan 12 Ogos 2023 sebagai Hari Pengundian bagi Pilihan Raya Negeri (PRN) melibatkan enam negeri iaitu Kedah, Kelantan, Terengganu, Pulau Pinang, Selangor dan Negeri Sembilan.

Sementara itu, tarikh penamaan calon dan pengundian awal ditetapkan pada 29 Julai dan 8 Ogos ini.

Parti-parti politik diberi tempoh berkempen selama 14 hari bermula selepas pengisytiharan calon-calon yang bertanding pada 29 Julai sehingga pukul 11.59 malam, 11 Ogos 2023.

Pengerusi SPR, Tan Sri Abdul Ghani Salleh ketika mengumumkan tarikh-tarikh penting itu berkata, seramai lebih 9.7 juta pengundi yang layak akan menjalankan tanggungjawab sebagai pengundi di enam negeri berkenaan.

“Sehubungan itu, SPR telah mengadakan mesyuarat khas hari ini dan memutuskan satu PRN ke-15 hendaklah diadakan bagi mengisi kekosongan dewan berikut: 36 Dewan Undangan Negeri Kedah, 45 DUN Kelantan, 32 DUN Terengganu,40 DUN Pulau Pinang, 56 DUN Selangor dan 36 DUN Negeri Sembilan.

“Bagi maksud menjalankan PRN, SPR telah menetapkan tarikh-tarikh penting seperti berikut:

“Tarikh keluar writ pada 5 Julai, Hari penamaan calon 29 Julai, Hari mengundi awal 8 Ogos dan hari mengundi pada 12 Ogos,” katanya dalam sidang akhbar PRN di menara SPR, di sini, pada Rabu.

Terdahulu, Abdul Ghani mempengerusikan Mesyuarat Khas SPR untuk menentukan tarikh-tarikh penting PRN selepas suruhanjaya itu menerima notis pembubaran rasmi DUN keenam-enam negeri itu daripada Speaker DUN masing-masing.

Sebanyak 245 kerusi DUN melibatkan enam negeri akan dipertandingkan pada PRN kali ini.

Author

Nurul Ain Japri

View all posts

View all posts


BN buat laporan polis, sangkal surat akujanji ‘palsu’

KUALA LUMPUR: Barisan Nasional (BN) hari ini membuat satu laporan polis mengenai penularan satu surat berkaitan aku janji ditandatangani kesemua calon BN yang akan bertanding pada Pilihan Raya Umum ke-15 (PRU15).

Laporan tersebut dibuat oleh pegawai khas kepada penyandang Parlimen Lenggong, Datuk Seri Dr Shamsul Annuar Nasarah, Datuk Azizan Md Zin di Ibu Pejabat Polis Dang Wangi sekitar jam 3 petang tadi.

Menurut Azizan, laporan itu dilakukan bagi menyangkal fitnah segelintir pihak yang sengaja mahu menjatuhkan reputasi BN dan UMNO.

“Tujuan saya buat laporan untuk menyatakan kepada rakyat surat aku janji ini satu fitnah kepada UMNO dan BN serta juga untuk menjatuhkan imej Shamsul yang dilihat sebagai orang presiden.

“Jadi saya tampil sebagai pegawai Shamsul untuk menyatakan surat aku janji ini adalah fitnah,” katanya.

Terdahulu, tular dokumen dengan kepala surat UMNO memaparkan tandatangan Ahmad Zahid yang juga Presiden UMNO serta Pengerusi BN dan Ahmad Maslan, selepas pengumuman rasmi calon BN pada Selasa.

Antara kandungan yang tertulis dalam aku janji itu adalah ikrar calon UMNO dan BN yang menang pada PRU15 untuk mencalonkan serta menyokong Ahmad Zahid sebagai Perdana Menteri.

Author

Diyana Rahip

View all posts

View all posts


Amaran hujan berterusan di Kelantan, Terengganu, Pahang, Johor, Sarawak dan Sabah

KUALA LUMPUR: Jabatan Meteorologi Malaysia (MetMalaysia) hari ini mengeluarkan amaran hujan berterusan tahap waspada di beberapa kawasan di Kelantan, Terengganu, Pahang, Johor, Sarawak dan Sabah.

Dalam kenyataan yang dikeluarkan pada 2 petang, MetMalaysia meramalkan hujan berterusan akan melanda Kelantan dan beberapa kawasan di Terengganu iaitu Besut, Setiu, Kuala Nerus, Hulu Terengganu, Kuala Terengganu dan Marang sehingga esok.

Selain itu, MetMalaysia turut menjangkakan keadaan cuaca sama sehingga 25 Januari bagi Dungun dan Kemaman di Terengganu, Pahang (Kuantan, Pekan dan Rompin) serta Johor (Segamat, Kluang, Mersing, Kulai, Kota Tinggi dan Johor Bahru.

Hujan berterusan juga dijangka berlaku di beberapa kawasan di Sarawak iaitu Kuching, Serian, Samarahan, Betong, Sarikei, Sibu, Mukah, Bintulu dan Miri (Subis, Beluru, dan Marudi), serta di Sabah (Tambunan, Tawau, Lahad Datu, Sandakan, Telupid, Kinabatangan, Beluran, Sandakan dan Kudat) pada 23 Januari hingga 25 Januari. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


PRU15: #UndiBanjir sohor di Twitter

CYBERJAYA: Rata-rata pengguna media sosial dilihat kecewa dengan pengumuman pembubaran Parlimen oleh Perdana Menteri, Datuk Seri Ismail Sabri Yaakob berkuat kuasa semalam bagi mengadakan Pilihan Raya Umum ke-15 (PRU15) dengan pengguna Twitter mengwujudkan hashtag #UndiBanjir.

Tanda pagar itu telah sohor sejak pengumuman dibuat Ismail Sabri sejak petang semalam dan berdasarkan tinjauan MEDIA VARIASI sejumlah 15,000 ciapan menggunakan tanda pagar itu.

Ciapan itu hadir melalui pengumuman PM untuk membubarkan Parlimen setelah mendapat perkenan Yang di-Pertuan Agong memberi lalu PRU15 menghadirkan kebimbangan orang ramai proses demokrasi itu diadakan pada musim tengkujuh yang dijangka melanda negara pada pertengahan bulan November.

“Terdapat lima kawasan yang kini dilanda banjir kilat. Rakyat sepatutnya menghukum kerajaan yang tidak bertolak ansur dengan situasi rakyat yang meminta PRU15 diadakan pada waktu getir ini,” kata pengguna media sosial bernama @luqmanmh.

“Sekiranya belanja melanda Sungai Perak pada PRU15, saya akan berenang ke Sepang untuk mengundi. Kerajaan yang membuat pilihan raya ketika musim banjir adalah kerajaan yang mementingkan diri,” ciap @penasuria.

“Daripada #UndiRabu (PRU14) ke #UndiBanjir. Semoga rakyat terus kuat,” ujar @BatrisyiaLeny.

Dalam pada itu, Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah Baginda tiada pilihan lain selain memperkenankan permintaan Perdana Menteri  untuk membubarkan Parlimen.

Datuk Pengelola Bijaya Diraja, Datuk Seri Ahmad Fadil Shamsuddin berkata, Baginda menzahirkan rasa kecewa dengan perkembangan politik semasa dan Baginda tidak mempunyai pilihan selain memperkenankan permintaan Perdana Menteri sekaligus memulangkan kembali mandat kepada rakyat untuk memilih kerajaan yang stabil.

Author

Mohamad Fitri Hazim Hazam

View all posts

View all posts


Kyedae didiagnos kanser, mulakan rawatan leukemia tidak lama lagi

BINTANG Valorant, Kyedae ‘Kyedae’ Shymko mendedahkan dia disahkan menghidap leukemia dan akan memulakan rawatan tidak lama lagi.

Penstrim Jepun-Czech itu mengesahkan berita itu melalui laman Twitter miliknya dengan ciapan, “Saya akan memulakan rawatan tidak lama lagi. Dengan itu saya tidak terlalu pasti bagaimana tubuh saya akan bertindak balas terhadap rawatan itu jadi saya memohon maaf terlebih dahulu jika jadual strim saya tidak konsisten.”

Dia yang juga merupakan tunang kepada pemain profesional Tyson “TenZ” dari pasukan Sentinels itu baru-baru dia telah terbang ke Sao Poulo Brazil bagi menghadiri VCT//LOCK IN sebagai salah seorang pencipta kandungan yang paling popular bagi permainan Valorant itu.

Author

Muhammad Nor Fadzly Mahat

View all posts

View all posts


‘Nik Amar punca Nik Abduh tidak dicalonkan pada PRN’

KOTA BHARU: Adik kepada Allahyarham Tan Sri Nik Abdul Aziz Nik Mat mendedahkan Timbalan Menteri Besar, Datuk Mohd Amar Nik Abdullah adalah punca kepada Nik Mohamad Abduh tidak dicalonkan pada Pilihan Raya Negeri (PRN) di Kelantan.

Nik Din Nik Mat turut mendedahkan, nama bekas Ahli Parlimen Bachok itu pada awalnya ada sebelum ditolak oleh Mohd Amar, selain Presiden PAS, Tan Sri Abdul Hadi Awang sendiri turut menghantar surat meminta PAS Kelantan menyenaraikan nama Nik Mohamad Abduh.

Dakwanya, tindakan itu dibuat kerana calon Dewan Undangan Negeri (DUN) Panchor itu tidak mahu keluarga Allahyarham Nik Abdul Aziz bertapak di Pengkalan Chepa.

Pendedahan itu dikongsikan menerusi satu rakaman video berdurasi dua minit 33 saat yang tular sejak petang ini, lapor Harian Metro.

“Hari ini adalah hari penamaan calon dan pada hari pengisytiharan calon Perikatan Nasional (PN) nama Nik Mohamad Abduh tidak tersenarai untuk DUN Chempaka.

“Saya hairan kerana pada 23 Jun lalu saya sendiri pergi berjumpa dengan Presiden PAS dan bertanyakan sama ada parti masih memerlukan Nik Mohamad Abduh.

“Presiden PAS jawab memang kita perlukan Nik Mohamad Abduh kerana beliau cerdik, kerja bagus dan dalam Parlimen pun sentiasa bersuara. Jadi saya meminta Nik Mohamad Abduh diberikan kerusi dalam Parlimen Pengkalan Chepa, tidak kira mana-mana kerusi,” katanya.

Beliau berkata, bila DUN Chempaka kosong dan melihat nama Nik Mohamad Abduh tidak tersenarai, dia yakin itu adalah kerja Mohd Amar.

“Apa yang sampai di telinga saya, beliau (Mohd Amar) tidak bagi keluarga Allahyarham Nik Abdul Aziz bertapak di kawasan Pengkalan Chepa.

“Jadi, saya merayu kepada mereka yang melihat video ini termasuk pengundi di DUN Panchor supaya tidak mengundi Mohd Amar dan biar beliau kalah.

“Biar dia tahu langit tinggi rendah kerana dia naik pun kerana rakyat. Biar dia kalah sekali dan rasa. Sekiranya ada orang seperti ini dalam PAS, ia akan merosakkan parti,” katanya.

Media sebelum ini melaporkan, Nik Mohd Abduh tidak tercalon pada PRN di Kelantan walaupun nama beliau disebut-sebut bakal bertanding di salah satu kerusi dalam Parlimen Pengkalan Chepa.

Author

Media Variasi

View all posts

View all posts


44 pelajar Orang Asli teruja dalami al-Quran guna Kaedah Haraki

CYBERJAYA: Siapa sangka, dengan hanya menggunakan alat bantuan seperti bola ping pong, papan anjal dan payung terjun, seseorang itu berupaya membaca al-Quran dalam tempoh satu hari sahaja.

Itulah yang diaplikasikan oleh sebuah organisasi dikenali Kaedah Haraki dalam membantu umat Islam membaca al-Quran dengan lebih lancar.

Pengasas Kaedah Haraki, Zakaria Nasirudin berkata, teknik mahir membaca kitab suci al-Quran yang dikenali sebagai Kaedah Haraki mengaplikasi pergerakan tubuh badan atau Total Physical Response (TPR).

Inisiatif itu memudahkan pelajar memahami apa yang disampaikan oleh guru dan membantu pelajar mengenali dan membaca huruf hijaiyah yang bersambung dan pelbagai baris dalam masa yang singkat.

Malah, sempena sambutan Nuzul Quran baru-baru ini, pihaknya turut menganjurkan bengkel asas al-Quran Kaedah Haraki bersama pelajar orang asli di Sekolah Menengah Agama Rakyat Orang Asli Nurul Hidayah, Kg Kenang Baru, Sungai Siput (Utara), Perak.

Bengkel yang melibatkan 44 orang pelajar orang asli dan 7 orang guru itu ternyata mendapat sambutan baik.

“Pelajar sekolah ini dipilih kerana mereka akan menjadi pendakwah Orang Asli Islam di seluruh Perak.

“Menurut pelajar, sebelum mengikuti bengkel Kaedah Haraki ini mereka rasa sukar untuk belajar al-Quran. Mereka tidak kenal dan keliru huruf hijaiyah al-Quran terutama ketika bersambung dan pelbagai baris.

“Mereka hanya mampu menghafal beberapa surah al-Quran dan bacaan solat yang ditulis dalam tulisan rumi. Walaupun mereka sudah berada di Tingkatan 4 dan 5 namun mereka belum mahir membaca al-Quran dengan betul dan bertajwid,” maklum Zakaria dalam satu kenyataan media.

Tambah beliau, bengkel asas berkenaan turut menarik minat para pelajar untuk dekatkan diri dengan al-Quran kerana dengan adanya inovasi Kaedah Haraki yang unik dalam pengajaran dan pembelajaran tilawah al-Quran.

“Setelah mengikuti kelas al-Quran Kaedah Haraki mereka rasa seronok dan mereka belajar dengan ceria dan tidak jemu kerana mereka diajar melalui pergerakan tubuh badan, tarian, nyanyian dan bercerita. Ini merupakan inovasi baharu yang unik dalam pengajaran dan pembelajaran tilawah al-Quran,” ujarnya.

Untuk rekod, Kaedah Haraki yang dibangunkan Zakaria turut mendapat anugerah emas dalam pelbagai pertandingan inovasi peringkat kebangsaan dan antarabangsa pada 2013, 2015 2016 dan 2022.

Author

Diyana Rahip

View all posts

View all posts


Waran tangkap terhadap Emilia Hanafi dibatalkan

KUALA LUMPUR: Mahkamah Majistret hari ini membatalkan waran tangkap terhadap bekas isteri ahli perniagaan Emilia Hanafi, 44, atas kegagalannya hadir di Mahkamah Majistret dalam kes jenayah terhadap bekas suaminya, SM Faisal SM Nasimuddin sebelum ini.

Emilia yang hadir pada jam 9.30 pagi mengenakan baju kurung moden warna pink diiringi peguamnya Nazri Yahya, peguam Syarie, Nizam Bashir, peguam ‘watching brief’ Datuk Khairul Anwar Rahmat, Pegawai Komunikasi Persatuan Pengguna Islam Malaysia, Gulab Jan Fazal Eladi dan Pengasas Into Taqwa Malaysia & Taqwa Care, Fara Othman.

Waran itu dikeluarkan pada 20 Mei lalu kerana Emilia sebagai pengadu dan saksi utama tidak hadir ke mahkamah sebanyak tujuh kali.

Faisal didakwa mengikut Seksyen 323 Kanun Keseksaan kerana mencederakan Emilia pada 2016.

Faisal pula menfailkan kes commital terhadap Emilia di Mahkamah Tinggi Syariah kerana didakwa menukar ganti tarikh lawatan Faisal dan anak mereka.

Berikutan itu Mahkamah Tinggi Syariah menjatuhkan hukuman penjara seminggu terhadap Emilia dan ibu kepada tiga anak itu selesai menjalani hukuman pada 1 Julai lalu.

Menurut peguam mewakili Emilia, Nazri Yahya berkata, Emilia hari ini hadir menjelaskan kepada Majistret, Nadia Othman sebab beliau tidak hadir dalam tujuh prosiding sebelum ini dengan mengemukakan tujuh sijil cuti sakit kepada mahkamah.

“Pihak Majistret menerima alasan Emilia dan membatalkan waran tangkap itu.

“Emilia memberitahu Majistret, beliau berjanji akan hadir secara konsisten dalam semua prosiding selepas ini.

“Prosiding seterusnya adalah 15 Julai,” katanya kepada MEDIA VARIASI.

Jutawan terkenal, SM Faisal dilihat hadir ke prosiding itu bersama peguamnya.

MEDIA VARIASI difahamkan prosiding kes keganasan rumahtangga ini mengambil masa sehingga lebih enam tahun sejak ia difailkan pada 2016 kerana Faisal pernah dilepaskan dan dibebaskan tanpa perbicaraan.

Namun kemudiannya, pihak pendakwa raya mengemukakan rayuan agar kes ini dibuka semula dan kes ini mula berjalan.

Dalam keputusan awal mengenai hukuman penjara, Hakim Mahkamah Tinggi Syariah Kuala Lumpur Fouzi Mokhtar dipetik berkata, Emilia dijatuhi hukuman itu selepas beliau gagal menghantar anak-anaknya kepada Faisal seperti diperintah oleh mahkamah.

Fouzi dipetik berkata, hukuman penjara tujuh hari terhadap Emilia adalah wajar kerana dia dengan sengaja melawan persetujuan penghakiman.

Author

Tun Puteh Wanti

View all posts

View all posts


Wanita guna servis Grab kejut suami tidur ‘mati’ dipuji kreatif

CYBERJAYA: Tindakan seorang isteri berfikiran ‘di luar kotak’ untuk menggunakan perkhidmatan Grab dalam usaha mengejutkan suaminya yang nyenyak tidur dianggap kreatif oleh warga net.

Pengalaman unik ini dikongsikan oleh seorang pengguna Twitter yang mana dikatakan rakannya menggunakan servis Grab untuk mengejutkan ahli keluarga pada pagi Ahad lalu.

Difahamkan, rakan wanita itu berada di luar kawasan dan menyuruh suaminya untuk menghantar anak lelakinya ke kelas pada hari Ahad namun, suaminya nyenyak tidur sehingga tidak mendengar panggilan daripada isterinya.

Disebabkan itu, rakan wanitanya mengambil keputusan untuk menggunakan servis Grab semata-mata untuk mengejutkan suami dan anaknya supaya boleh hadir ke kelas tersebut.

Menurut wanita tersebut, pemandu Grab yang ditempah sedia menyampaikan mesej dan bernasib baik pada ketika dia membunyikan loceng di pintu rumah, anaknya sudah bangun dan menyampaikan mesej kepada anak lelakinya.

My friend today: She’s not home. Left her husband & kids at home. Kids need to attend Sunday School. The husband slept in, not waking up to send kids to church. She called mutiple times to no avail. She had to use abam Grab service just to ring their doorbell. pic.twitter.com/WMvvY1rk9M

— Incandescent of Enniebelle du jour (@ennietrando) July 9, 2023

Rata-rata pengguna Twitter memuji tindakan kreatif rakan wanitanya dan tidak lupa kepada pemandu Grab yang memberikan servis yang bagus walaupun ia bukan dari skop kerjanya.

“This is so warm, it’s weird request but it comes from a responsible mother, the abang grab also instead of denouncing it, take the request well and performed excellent service,” komen netizen.

“Five star service for the abang Grab,” kongsi netizen.

“Tengok orang perempuan, seribu macam idea dok ada,” tulis netizen.

Author

Nurul Ain Japri

View all posts

View all posts


MUDA jual otak-otak serendah RM12, kumpul dana PRN

CYBERJAYA: Presiden Parti Ikatan Demokratik Malaysia (MUDA), Syed Saddiq Syed Abdul Rahman kini dilihat aktif mempromosikan jualan otak-otak menerusi laman media sosialnya.

Menurutnya, jualan otak-otak yang dihasilkan sepenuhnya dari Muar, Johor itu merupakan inisiatif MUDA Hustle dalam usaha mengumpul dana bagi menghadapi Pilihan Raya Negeri (PRN) tidak lama lagi.

“From Muar to Klang Valley! Saya bawakan khas Daily Happy otak-otak fresh dari Muar ke KL untuk sesi fundraising kali ini.

“Otak-otak ini sangat terkenal dan diusahakan sendiri oleh usahawan tempatan dari Muar. Saya sendiri dah rasa, memang sedap.

“Setiap kali saya turun ke Muar memang wajib tapau balik KL. Wajib beli! Jangan lupa order dan #TeamSaddiq akan deliver ke rumah anda,” tulisnya di Facebook berserta pautan untuk membuat tempahan.

Berdasarkan semakan di pautan laman MUDA Hustle by Syed Saddiq, terdapat empat jenis otak-otak yang ditawarkan dengan harga serendah RM12.

Empat jenis otak-otak itu merangkumi Frozen Otak-Otak Paste Fish (RM12), Frozen Otak-Otak Paste Prawn (RM13), Otak-Otak Bun (RM15) dan Potato Chicken Otak-Otak Bun (RM18).

Kesemua tempahan produk itu akan dihantar dalam masa 14 hari waktu bekerja.

Author

Diyana Rahip

View all posts

View all posts


JDT terus lakar kemenangan, benam KDA FC 3-1

ALOR SETAR: Johor Darul Ta’zim (JDT) terus melakar kemenangan selepas berjaya menundukkan Kedah Darul Aman (KDA FC) 3-1 di Stadium Darul Aman di sini, malam tadi.

Babak pertama perlawanan menyaksikan pasukan tuan rumah lebih garang mengatur serangan dan berjaya menjaringkan gol menerusi Wanja Ronald Ngah di minit ke-11.

Gol terhasil daripada pergerakan cantik Wanjah yang berjaya memperdayakan pemain pertahanan JDT lalu merembat bola ke gawang gol Mohd Farizal Marlias.

Tersentak dengan itu, JDT mengatur serangan dan memperolehi gol penyamaan menerusi Bergson  Gustavo Silveira Da Silva pada minit ke-36 selepas berjaya melepasi perangkap outside.

Pada minit ke-47, JDT terpaksa akur untuk bermain dengan 10 pemain apabila Bergson dilayangkan kad merah selepas mengasari pemain pertahanan Rodney Celvin.

Bersambung babak kedua permainan, JDT menambah gol kedua menerusi Leandro Sebastian pada minit ke-60 selepas berjaya menyempurnakan sepakan penalti.

Walaupun pasukan pelawat yang dibimbing Hector Pablo Bidoglio terpaksa beraksi dengan 10 pemain, JDT terus menguatkan cengkaman dengan gol ketiga pada minit ke-79 menerusi Mohd Afiq Fazail apabila berjaya memanfaatkan kesilapan pertahanan tuan rumah sekali gus menyaksikan kedudukan kekal 3-1 sehingga wisel penamat. – BERNAMA


Rasai keunikan ‘SoYou’ di Wagyou Grill

JIKA anda ke kedai makan Wagyou Grill, rasanya tak lengkap kalau tak cuba rasai minuman istimewa yang dikenali ‘SoYou’.

Mungkin, ada sebilangan pihak beranggapan air berperisa buah-buahan yang diletak dalam botol kaca berwarna hijau itu seakan sama seperti soju di Korea.

Bagaimanapun, air SoYou yang disaji di Wagyou Grill diyakini bebas alkohol dan selamat diminum oleh umat Islam.

Menurut pembantu pengurus Wagyou Grill, Noor Fazlee Lai, pihak pengurusan kini dalam proses mematuhi sijil halal di Malaysia.

Kru MEDIA VARIASI turut mengambil peluang merasai sendiri air SoYou di kedai tersebut dan mendapati, rasanya seperti air buah-buahan namun sedikit pahit-kelat.

Bagaimanapun, SoYou lebih menarik diminum bersama vitagen putih kerana memberi rasa yang seimbang.

Terdapat enam jenis perisa SoYou iaitu perisa buah mangga, strawberi, pic, nanas dan yang terbaharu adalah epal dan anggur.

Menurut Noor Fazlee, SoYou sememangnya lebih enak dicampur dengan vitagen putih.

“Kalau tengok cerita Korea, diaorang minum soju dengan yogurt, jadi kami dapat idea untuk try SoYou diminum bersama vitagen putih.

“Kalau try dengan vitagen lain tak ngam,” selorohnya.

Setakat Mac 2023, Wagyou Grill mengembangkan operasinya di empat cawangan iaitu di Bangi, , Ceruk Ampang, The H Hartamas dan TTDI.

Menurutnya, kedai makanan yang popular dengan sajian daging wagyu itu akan memperluaskan perniagaannnya di beberapa kawasan lain selepas musim perayaan Aidilfitri tahun ini.

Ditanya berhubung promosi menjalan Ramadan, Nor Fazlee berkata, Wagyou Grill turut menawarkan promosi menarik iaitu dengan membeli baucar RM70, pelanggan akan mendapat sajian bernilai RM100.

Berikut senarai menu yang ditawarkan (Normal Day):

Set Single (1pax): Itaewon (RM29.80), Jeju (RM48.80), Gangnam (RM65.80), Sultan (RM88.80)

Set Family (3-5pax): Itaewon (RM135.80), Jeju (RM175.80), Gangnam (RM225.80), Sultan (RM268.80).

Kids Combo: RM9.90

Kids Meal: RM4 – RM6.90

Author

Diyana Rahip

View all posts

View all posts


Siasatan terhadap Mohd Nazlan: permohonan peguam, aktivis didengar 10 November

KUALA LUMPUR: Mahkamah Persekutuan menetapkan 10 November untuk mendengar permohonan dua peguam dan seorang aktivis berhubung persoalan undang-undang berkaitan siasatan Suruhanjaya Pencegahan Rasuah Malaysia (SPRM) terhadap Hakim, Datuk Mohd Nazlan Mohd Ghazali.

Antara persoalan yang dibangkitkan ialah sama ada badan siasatan jenayah termasuk SPRM hanya dibenarkan secara sah untuk menyiasat hakim Mahkamah Tinggi, Mahkamah Rayuan dan Mahkamah Persekutuan yang telah digantung tugas menurut Perkara 125 (5) Perlembagaan Persekutuan.

Persoalan lain ialah sama ada Pendakwa Raya mempunyai kuasa untuk memulakan atau menjalankan sebarang prosiding bagi kesalahan terhadap hakim-hakim yang berkhidmat menurut Perkara 145 (3) Perlembagaan Persekutuan.

Kedua-dua persoalan itu dinyatakan oleh Nur Ain Mustapa, Sreekant Pillai dan Haris Fathillah Mohamed Ibrahim dalam saman pemula mereka terhadap Ketua Pesuruhjaya SPRM Tan Sri Azam Baki, SPRM dan Kerajaan Malaysia bagi menuntut perisytiharan bahawa siasatan yang dijalankan terhadap Mohd Nazlan adalah tidak berperlembagaan.

Peguam Wong Ming Yen, yang mewakili ketiga-tiga plaintif, ketika dihubungi berkata Timbalan Pendaftar Mahkamah Tinggi Firdaus Sidqi Sharil Azli hari ini menetapkan 14 Nov untuk pengurusan kes sementara menunggu permohonan merujuk persoalan undang-undang ke Mahkamah Persekutuan didengar pada 10 Nov.

Pada 19 Julai lepas, Mahkamah Tinggi membenarkan permohonan mereka untuk merujuk persoalan undang-undang itu ke Mahkamah Persekutuan selepas memutuskan mahkamah tersebut adalah forum tepat dan sesuai untuk mendengar serta memutuskan isu yang boleh memberi kesan terhadap badan kehakiman secara keseluruhan.

Saman pemula yang difailkan pada 6 Mei lepas menyaksikan ketiga-tiga plaintif menuntut deklarasi bahawa SPRM tidak berhak atau dihalang daripada menyiasat hakim Mahkamah Tinggi, Mahkamah Rayuan dan Mahkamah Persekutuan yang berkhidmat kecuali jika mereka digantung menurut Perkara 125 (5) Perlembagaan Persekutuan atau dipecat menurut Perkara 125 (3) Perlembagaan Persekutuan.

Mereka juga memohon perisytiharan bahawa Pendakwa Raya tidak diberi kuasa untuk memulakan atau menjalankan sebarang prosiding bagi kesalahan terhadap hakim-hakim yang berkhidmat.

Melalui afidavit sokongan, ketiga-tiga plaintif berkata media melaporkan bahawa SPRM telah memulakan siasatan terhadap Mohd Nazlan berkaitan dakwaan wang yang tidak dapat dijelaskan dalam akaun bank beliau berikutan laporan yang dibuat kepada badan itu.

Mereka mendakwa siasatan SPRM terhadap hakim itu adalah satu pelanggaran oleh cabang Eksekutif terhadap kebebasan badan kehakiman dan prinsip pengasingan kuasa.

Mohd Nazlan, yang mendengar kes Datuk Seri Najib Tun Razak dan mensabitkan bekas Perdana Menteri itu dengan pertuduhan menyeleweng dana SRC International Sdn Bhd, telah membuat laporan polis berhubung artikel berita yang mendakwa beliau sedang disiasat mengenai isu wang yang tidak dapat dijelaskan dalam akaun banknya. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Media bantu agenda APM, pertahanan berorientasi rakyat

KAJANG: Media berperanan sebagai wacana paling mustahak meneruskan agenda Angkatan Pertahanan Awam (APM) sebagai pertahanan berorientasikan komuniti.

Usaha ini bagi menyuntik kefahaman rakyat yang masih keliru tentang fungsi dan peranan sebenar APM yang akan dilaksanakan sepanjang tahun 2023 dan seterusnya.

Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali berkata, APM mahu fokus agenda merakyatkan peranan dan fungsi APM sebagaimana termaktub mengikut Akta Angkatan Pertahanan Awam Malaysia 1951 (Akta 221).

“APM terasnya adalah pertahanan berorientasi rakyat atau komuniti, jadi untuk menjayakan agenda ini media berperanan membantu menyuntik kefahaman rakyat tentang APM atau RELA atau bomba (JBPM).

“Kedua, pengurusan bencana, ketiga memperkukuhkan organisasi APM dan juga kemahiran keupayaan anggota dengan menambahbaik skim perkhidmatan dan aset,” katanya.

Beliau berkata demikian pada sidang media ketika mengadakan lawatan kerja di Ibu Pejabat APM, di Sungai Merab, di sini, hari ini.

Yang turut hadir, Ketua Pengarah APM, KPj (PA) Datuk Azmy Yahya.

Armizan berkata, pendedahan secara berterusan melalui media juga membantu APM meningkatkan kesiapsiagaan membantu negara berdepan ancaman global yang dijangka lebih ekstrim berkaitan cuaca dan perubahan iklim akan datang berdasarkan laporan digariskan World Economy Global Risk Report pada 2002.

“Ini ancaman global, jadi kita perlu tingkatkan kesiapsiagaan pengurusan bencana kita.

“Kembali kepada yang paling asas bahawa APM berorientasikan rakyat dan ini memerlukan kebersamaan dan penyertaan daripada rakyat bagi memastikan kefahaman terhadap APM melonjak,” katanya.

Beliau juga berkata, APM juga sentiasa berusaha menambah baik aset sistem pelaporan dari aspek komunikasi terutama di Pusat Kawalan Operasi Bencana (PKOB).

“Aspek komunikasi antara aspek yang kita ambil kira, jadi keperluan untuk meningkatkan aset ini dari semasa ke semasa,” katanya.

Untuk rekod, APM diwujudkan sejak tahun 1951, dan APM telah merangka strategi tempoh 10 tahun ke hadapan menerusi Dekad Platinum Pertahanan Awam (2022-2032).

Author

Tun Puteh Wanti

View all posts

View all posts


Isu tayang kertas undi, ‘diam-diam sudahlah’ – Sanusi

ALOR SETAR: Menteri Besar, Datuk Seri Muhammad Sanusi Md Nor meminta agar cerita mengenai tindakan beliau menayang kertas undi kepada petugas media dihentikan kerana mendakwa ia tidak menyalahi undang-undang.

Ketua Pengarah Pilihan Raya Perikatan Nasional (PN) itu berkata, beliau sudah merujuk perkara itu kepada peguamnya bagi mengesahkan perkara itu.

“Diam-diam sudahlah, katup-katup (tutup) lah cerita tu bukan ada kesalahan apa pun.

“Sebenarnya tidak ada kesalahan Seksyen 39, itu adalah berkaitan petisyen pilihan raya, bukan mempamerkan (kertas undi) ketika mengundi.

“Peguam hakim semua rujuk dah pi baca pi baca,” katanya ketika ditemui selepas Kempen Kibar Jalur Gemilang Peringkat Negeri Kedah di sebuah pasar raya di sini, hari ini.

Terdahulu, media melaporkan polis sedang melengkapkan siasatan terhadap tindakan Muhammad Sanusi yang didakwa melanggar Akta Kesalahan Pilihan Raya 1954, apabila secara sengaja menayang kertas undi kepada petugas media.

Ketua Polis Negara, Tan Sri Razarudin Husain berkata, Sanusi juga mungkin akan dipanggil dalam masa terdekat untuk memberi keterangan.

Bagaimanapun, kelmarin Muhammad Sanusi dilaporkan mendakwa tidak berniat untuk menayang kertas undi miliknya ketika membuang undi di Pusat Mengundi Sekolah Kebangsaan Bandar Baru Beris Jaya Sabtu lalu.

Katanya, kejadian itu berlaku di luar kawalannya kerana melayan kehendak petugas media yang memintanya berpusing ke kanan dan kiri.

Dalam perkembangan lain, Muhammad Sanusi berkata, beliau akan menghadap Sultan Kedah, Sultan Sallehuddin Sultan Badlishah di Istana Anak Bukit, Khamis ini bagi mempersembahkan senarai nama calon bagi Ahli Mesyuarat Kerajaan Negeri Kedah (Exco).

Beliau berkata, senarai nama calon Exco itu sudah diperoleh daripada kepimpinan parti-parti komponen dalam Perikatan Nasional (PN) dan akan dipersembahkan kepada Sultan Kedah untuk diperkenankan.

“Minggu ini persembahkan senarai calon Exco dan awal minggu depan akan angkat sumpah, lepas itu baru kita susun perkara lain… susah hendak buat pilihan, saya terima (nama), saya tapis sikit dan bagi pandangan sedikit sebelum persembahkan kepada Tuanku Sultan.

“Sekiranya Tuanku Sultan perkenan okay la semuanya, kalau tidak kita akan buat pertukaran… saya tidak boleh beritahu nama siapa kerana tidak boleh mendahului proses-proses yang sepatutnya,” katanya. – Harian Metro

Author

Media Variasi

View all posts

View all posts


Tiada agenda tersembunyi, Syed Ibrahim bertanding PRU15 untuk selesaikan masalah rakyat

PUCHONG: Calon BN Parlimen Puchong, Datuk Seri Syed Ibrahim Kader menegaskan beliau tidak mempunyai sebarang agenda tersembunyi bertanding dalam Pilihan Raya Umum ke-15 (PRU15).

Ibrahim berkata dalam sidang media pada Sabtu malam, beliau boleh membuktikan untuk menunaikan semua janji beliau untuk menyelesaikan masalah-masalah dihadapi rakyat Puchong, secara beramanah jika beliau menang PRU15.

Menurut beliau, kebanyakan masalah rakyat yang timbul sebelum ini beliau pernah bawakan dan kemukakan dalam Parlimen untuk memastikan perkara itu diselesaikan.

“Saya akan bawa banyak perkara ini ke Parlimen untuk kebaikan masyarakat di Puchong, ini perubahan saya boleh buat esok.

“Kita boleh lihat, kalau nak pergi ke Parlimen, hanya dua penggal saya dijadikan senator, dalam dua penggal ini, berapa banyak perkara yang saya kemukakan di situ untuk kebaikan rakyat.

“Saya memang perhatikan rakyat sahaja, saya tidak ada agenda penting, agenda tersembunyi, jadi boleh tanyakan kepada Parlimen mengenai siapa saya di Parlimen,” katanya.

Justeru, beliau meminta dan merayu kepada rakyat di Puchong untuk memberikannya peluang untuk membantu menyelesaikan masalah yang dihadapi rakyat di kawasan itu.

Antara masalah rakyat Puchong yang beliau ketengahkan ialah isu masalah jalan raya, kekurangan sumber pekerja asing dan penyediaan rumah mampu milik terutamanya bagi golongan B40 dan M40.

Author

Faridah Amiratul

View all posts

View all posts


Zii Jia tepati ramalan ke separuh Akhir terbuka Denmark

KUALA LUMPUR: Jaguh perseorangan lelaki negara, Lee Zii Jia menepati ramalan apabila berjaya mengesahkan slot separuh akhir kejohanan badminton Terbuka Denmark 2022 di Odense, awal pagi tadi.

Turun sebagai pilihan keempat kejohanan di Jyske Bank Arena, Zii Jia terpaksa mengharungi pertarungan selama 67 minit sebelum mengetepikan cabaran pilihan kelapan, Jonatan Christie dari Indonesia, 21-16, 18-21, 21-18.

Juara All England 2021 itu akan bertemu pilihan ketujuh, Loh Kean Yew dari Singapura pada perlawanan separuh akhir selepas Kean Yew melakar kejutan dengan menumbangkan pemain ranking pertama dunia dan wakil tuan rumah, Viktor Axelsen, 21-17, 21-10.

Terdahulu, juara beregu dunia Aaron Chia-Soh Wooi Yik meneruskan rentak kecemerlangan apabila turut melangkah ke pusingan separuh akhir selepas menumpaskan pasangan India, R. Satwiksairaj-Chirag Shetty, 21-16, 21-19.

Aaron-Wooi Yik dijadual menentang pasangan ranking ketiga dunia dari Indonesia, Marcus Fernaldi Gideon-Kevin Sanjaya Sukamuljo yang menyingkirkan beregu senegara Leo Rolly Carnando-Daniel Marthin, 15-21, 22-20, 22-20.

Pada masa sama, beregu lelaki negara Ong Yew Sin-Teo Ee Yi turut mara ke pusingan seterusnya setelah membenam pasangan Taiwan, Lee Yang-Lu Chen, 18-21, 21-19, 21-13 dalam saingan suku akhir yang berlangsung selama 63 minit.

Gandingan pilihan kelapan kejohanan itu akan bertemu Fajar Alfian-Muhammad Rian Ardianto dari Indonesia yang menang mudah ke atas beregu Taiwan, Lu Ching Yao-Yang Po Han, 21-12, 21-15.

Beregu campuran negara Goh Soon Huat-Lai Shevon Jemie turut mencipta sensasi apabila menewaskan pilihan kedua kejohanan dari Jepun, Yuta Watanabe-Arisa Higashino, 21-18, 21-14 dan akan bertemu pasangan China, Zheng Si Wei-Huang Ya Qiong pada pusingan separuh akhir. – BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Mangsa banjir di Melaka meningkat kepada 250 orang pagi ini

MELAKA: Mangsa banjir di Melaka meningkat kepada 250 orang membabitkan 66 keluarga setakat 8 pagi ini berbanding 179 orang daripada 53 keluarga, 8 malam tadi.

Sekretariat Jawatankuasa Pengurusan Bencana Negeri Melaka dalam kenyataan memaklumkan, seramai 193 mangsa ditempatkan di tiga pusat pemindahan sementara (PPS) di Alor Gajah manakala 57 mangsa masih berlindung di sebuah PPS di Melaka Tengah.

Menurut kenyataan itu, antara kawasan terjejas banjir di Alor Gajah adalah Kampung Tanjong Rimau, Kampung Gadek, Pengkalan, Taman Sri Bayu 2, Kampung Panchor dan Kampung Beringin manakala di Melaka Tengah membabitkan Kampung Lanjut Manis. – BERNAMA

Authors

View all posts

View all posts


EPL: United benam Spurs 2-0 di Old Trafford

JARINGAN Fred dan Bruno Fernandes memastikan kemenangan berpihak kepada Manchester United ke atas Tottenham Hotspur dalam perlawanan Liga Perdana Inggeris 2022/2023 di Old Trafford, pada awal pagi tadi.

Pasukan tuan rumah ternyata tampil dengan lebih garang dengan percubaan bertali arus mengasak kubu Spurs dengan merekodkan 19 percubaan tepat pada separuh masa pertama.

Aksi cemerlang penjaga gol Spurs, Hugo Lloris menafikan percubaan United mencatit jumlah jaringan yang besar pada perlawanan ini.

Rembatan deras dari pemain tengah Brazil, Fred telah menerjah jaring hasil percubaan dari luar kotak penalti pada minit ke-47 membawa United mendahului 1-0.

Jaringan pertama Bruno Fernandes di minit ke 69 pada musim ini telah menghadiahkan tiga mata penuh untuk United pada perlawanan ini.

Meskipun mencatat kemenangan penting, terdapat satu pemandangan yang kurang menyenangkan buat skuad The Red Devils apabila Cristiano Ronaldo menuju ke bilik persalinan sebelum perlawanan berakhir selepas dia tidak dimasukkan sebagai pemain gantian.

United kini menghuni tangga kelima liga dengan kutipan 19 mata sekaligus meletakkan posisi yang baik untuk memburu slot Kejuaran Liga-Liga Eropah sementara Spurs kekal berada di tempat ketiga dengan kutipan 23 mata di belakang Arsenal dan Manchester City.

Author

Mohamad Fitri Hazim Hazam

View all posts

View all posts


Messi calon pilihan, FIFA umum calon anugerah terbaik

BERLIN: Badan induk bola sepak FIFA pada Khamis mengumumkan calon senarai pendek untuk “The Best” 2022, termasuk juara Piala Dunia Qatar, Lionel Messi sebagai calon pilihan untuk memenangi anugerah kategori lelaki.

Messi berada dalam senarai 13 pemain lain bersama pemenang Ballon d’Or 2022 iaitu Karim Benzema, pemenang dua kali anugerah The Best iaitu Robert Lewandowski dan rakan sepasukan Paris Saint-Germain Kylian Mbappe, lapor Agensi Akhbar Jerman (dpa).

Penjaring terbanyak Manchester City, Erling Haaland, gandingan Brazil, Neymar dan Vinicius Junior serta bintang Croatia, Luka Modric juga berada dalam senarai.

Sementara itu, pemain Argentina, Lionel Scaloni, dicalonkan untuk anugerah jurulatih terbaik bersama naib juara Piala Dunia Qatar, Didier Deschamps dari Perancis, pengurus Real Madrid, Carlo Ancelotti dan pengurus Manchester City, Pep Guardiola.

Walid Regragui yang mengetuai Maghribi untuk kempen di Qatar turut dicalonkan. Di bawah seliaannya, mereka menjadi pasukan pertama Afrika mara ke separuh akhir Piala Dunia.

Bagi kategori wanita, penyerang Barcelona, Alexa Putellas berpeluang mengekalkan trofi 2021 namun menerima saingan sengit daripada pemenang Euro 2022, Keira Walsh dari England.

Calon lain ialah Ada Hegerberg dari Norway, penyerang Jerman Alexandra Popp dan Alex Morgan dari Amerika Syarikat.

FIFA akan mengumumkan tiga finalis dalam setiap kategori pada awal Februari dan majlis penganugerahan akan berlangsung pada 27 Februari. – BERNAMA


Martin cipta rekod Litar Sepang, raih petak utama MotoGP di GP Malaysia

SEPANG: Pelumba Sepanyol, Jorge Martin mencetuskan sensasi apabila meleburkan rekod sepusingan terpantas Litar Antarabangsa Sepang (SIC) untuk meraih petak pertama kelas MotoGP pada saingan Grand Prix (GP) Motosikal Malaysia 2022 di sini, hari ini.

Pelumba pasukan Prima Pramac berusia 24 tahun itu muncul pelumba terpantas pada sesi kelayakan dengan melakukan catatan satu minit dan 57.790 saat (s) manakala tiga pencabar gelaran dunia — pendahulu keseluruhan. Francesco Bagnaia,  Fabio Quartararo dan Alex Espargaro gagal menamatkan sesi dalam kelompok tiga pelumba terbaik.

Martin memecahkan rekod 1:58.303s dipegang oleh pelumba Perancis, Quartararo, pada 2019.

Pelumba Itali, Enea Bastianini (Gresini Racing MotoGP), berada di petak kedua dengan masa 1:58.246s manakala petak ketiga menjadi milik pelumba Sepanyol, yang juga juara dunia enam kali, Marc Marquez (Repsol Honda) dengan catatan catatan masa sepusingan terpantas 1:58.454s.

Pada masa sama, perebutan gelaran dunia kekal sengit dengan tiga pelumba utama dalam senarai kedudukan keseluruhan gagal mencipta masa terbaik yang menyaksikan pelumba Ducati Lenovo, Bagnaia terpaksa bermula di petak kesembilan dengan catatan masa 1:58.862s.

Bagnaia, pendahulu MOTOGP dengan 233 mata, kelihatan akan memadamkan rekod  pencapaian Martin selepas muncul pelumba terpantas pada sektor pertama tetapi mengalami detik cemas pada kelayakan 2 apabila terjatuh di selekoh empat ketika sesi hanya berbaki tiga minit.

Bagnaia boleh merangkul gelaran dunia buat julung kali jika menang perlumbaaan di Sepang, seandainya juara bertahan, Quartararo gagal menaiki podium di sini.

Quartararo, pelumba Monster Energy Yamaha MotoGP, ketinggalan 14 mata di belakang Bagnaia, meraih petak ke-12 dengan masa 2:00.543s manakala pelumba Sepanyol, Espargaro (Aprilia Racing), dengan 206 mata, akan memulakan perlumbaan Sepang di petak ke-10 selepas merekodkan catatan masa terpantas 1:58.862s.

Sementara itu, dalam kelas Moto2, pelumba IDEMITSU Honda Team Asia, Ai Ogura, mengukuhkan peluang sebagai pendahulu carta kedudukan keseluruhan apabila menyambar petak pertama buat kali ketiga bagi musim ini.

Pelumba berusia 21 tahun itu melengkapkan sesi kelayakan dengan catatan terpantas masa sepusingan 2:06.405s manakala pelumba Itali, Tony Arbolino (Elf Marc VDS Racing Team),  meraih petak kedua dengan 2:06.652s.

Ogura ketika ini sedang mendahului carta pelumba Moto2 dengan 242 mata manakala Augusto Fernandez (Red Bull KTM Ajo) mengekori rapat di tangga kedua (238.5 mata) manakala Aron Canet (Flexbox HOP40) di tangga ketiga dengan192 mata. – BERNAMA


Kedai kopi bergerak, cetusan idea dua anak muda lahirkan Vanopi

HIRUPAN secangkir kopi kini dilihat seolah-olah menjadi satu keperluan dalam kehidupan masyarakat baik di Malaysia mahupun luar negara.

Malah, permintaan yang tinggi membuatkan banyak kedai kopi dengan pelbagai konsep menarik dibuka di negara ini ibarat cendawan tumbuh selepas hujan.

Mungkin seringkali dilihat warung, kedai dan kafe yang menawarkan aneka kopi namun pastinya setiap cawan yang dihidangkan itu mempunyai rasa yang berbeza.

Bercerita tentang perniagaan dalam dunia kopi, Malaysia juga tidak terlepas dengan mengikuti trend ‘mobile coffee’ seperti yang diusahakan dua orang anak muda ini menerusi perniagaan mereka dikenali Vanopi.

Muhamad Latiff Mohammad Ali, 31, berkata, cetusan idea berniaga kopi dalam van itu muncul apabila dia bersama sahabat karibnya, Mohd Afza Ishak, 31, sedar bahawa lebih banyak peluang dan ruang yang boleh diperolehi mereka menerusi ‘kedai bergerak’.

“Vanopi ini mula beroperasi sejak akhir bulan 5 (2023), pada mulanya, kami nak buka kedai kopi tapi tak dapat, so kami ubah idea buat mobile coffee.

“Idea buka kedai kopi pakai van ini muncul sebab kami fikir senang nak bergerak. Misalnya tak ramai customer (dekat sesebuah lokasi), kami boleh gerak cari crowd dekat tempat lain pula.

“Dekat Malaysia memang dah ramai buat mobile coffee tapi kebanyakannya guna but (bahagian belakang) jadikan bar, then kru bancuh kopi pun dari luar but.

“Dari situ kami dapat idea, why not jadikan bahagian dalam van tu sendiri tempat nak bancuh kopi, selesa tak selesa nak duduk masa bancuh itu tak penting yang penting, orang suka kopi kita,” kata Muhamad Latiff kepada MEDIA VARIASI.

Anak kelahiran Serting, Negeri Sembilan itu turut memaklumkan tujuan Vanopi diusahakan adalah untuk memudahkan dia dan rakannya menyertai perniagaan dalam sesebuah majlis dan program yang dianjurkan.

Jelasnya, di Malaysia kini banyak program dan majlis yang dianjurkan pada setiap minggu dan rata-rata daripada anjuran itu memberi ruang untuk para peniaga menjual makanan serta minuman.

“Kami target nak sertai event, sebab dari situ orang boleh kenal Vanopi tambah pula ramai crowd mesti ramai yang suka minum kopi sambil nak chill-chill.

“Tambah pula Vanopi sesuai jadi tempat persinggahan geng rider motosikal, geng gig, jamming, macam port lepak nak santai lepas habis event.

“Buat masa ini, kami join event kecil-kecil ja dulu sebab Vanopi pun baru lagi beroperasi. Kalau hari tak join event, kami bertapak di depan Lotus, Nilai (sebelah Aeon Mall), dari pukul 5 petang sampai 12 tengah malam,” maklumnya.

Muhamad Latiff yang merupakan bekas barista hampir 6 tahun di sebuah kedai kopi berjenama terkemuka menyatakan, Vanopi menawarkan 9 jenis air minuman merangkumi aneka kopi dan bukan kopi.

Malah, terdapat empat jenis signature coffee yang menarik untuk dicuba para penggemar kopi jika singgah di Vanopi kerana keempat-empat jenis menu itu dihasilkan berdasarkan eksperimentasi mereka dalam arena kopi.

“Ada empat jenis signature coffee Vanopi tawarkan iaitu Raspberry Latte, Feminist, Black Forest dan Matcha Raspberry.

“Selalunya customer yang gemar Latte berkenan dengan Raspberry Latte sebab diaorang kata kopi ini sedap dan susah nak jumpa dekat Negeri Sembilan.

“Basically, resepi signature coffee di Vanopi dibuat berdasarkan ‘try and error’, kita kaji cuba mix flavour sampai dapat rasa yang enak untuk dinikmati,” kongsinya.

Waktu Operasi: Selasa hingga Ahad (5 petang -12 tengah malam) // Isnin tutup

Lokasi: Hadapan Lotus Nilai (sebelah Aeon Mall), Negeri Sembilan

*Vanopi hanya beroperasi di hadapan Lotus Nilai pada hari tertentu sahaja kerana mengikuti anjuran program/majlis, bagi mengetahui perkembangan lanjut mengenai lokasi perniagaan Vanopi, sila rujuk di Instagram/TikTok – @vanopi.my

Author

Diyana Rahip

View all posts

View all posts


Hujan lebat, ribut petir diramal di seluruh Malaysia hingga lewat malam

CYBERJAYA: Jabatan Meteorologi Malaysia (METMalaysia) meramalkan hujan lebat dan ribut petir bakal melanda di semua negeri di Semenanjung pada petang ini dan berkemungkinan berlarutan hingga lewat malam.

METMalaysia memaklumkan, kawasan pedalaman Kedah, Kelantan, Perak dan Selangor diramal hujan lebat dan ribut petir dan dijangka mampu berterusan sehingga ke lewat malam.

“Keadaan yang sama juga diramal di Sabah dan Sarawak dengan tumpuan di sekitar kawasan pedalaman Sabah, Limbang serta Kapit untuk Sarawak,” katanya memetik Berita Harian pada Ahad.

MetMalaysia turut berkata, sehingga tengah hari ini, kawasan persisiran pantai timur Semenanjung di Kelantan, Terengganu dan Pahang selain timur Johor diramal mengalami hujan lebat dan ribut petir manakala kebanyakan negeri lain menunjukkan cuaca cerah dan baik.

Maklumnya lagi, tinjauan cuaca semasa di Sabah dan Sarawak pula menunjukkan ribut petir di beberapa bahagian kawasan di Sarawak seperti Kuching, Sibu, Betong, Kapit dan Miri yang dijangka berterusan sehingga tengah hari.

“Sabah pula keadaan cuaca cerah dan baik untuk kebanyakan bahagian negeri berkenaan dan ia juga dijangka berterusan sehingga sekurang-kurangnya awal petang ini,” maklumnya.

Katanya, bagi tinjauan cuaca sebelah petang pihaknya masih menjangkakan hujan lebat dan ribut petir di hampir semua negeri di Semenanjung terutama sekitar pedalaman negeri berkenaan berpotensi berlarutan hingga lewat malam.

Author

Diyana Rahip

View all posts

View all posts


Piala Dunia FIFA Qatar 2022: Stadium Lusail cerminkan ciri-ciri Islam Arab

DOHA: Reka bentuk Stadium Lusail, venue perlawanan akhir Piala Dunia FIFA Qatar 2022 pada 18 Dis, memaparkan ciri-ciri Islam-Arab yang menonjolkan motif dan elemen dari zaman kegemilangan ekspresi artistik dunia Islam.

Menurut agensi berita Qatar (QNA), Pengurus Operasi, Tamin El Abed, dalam temu bual dengan Qatar2022.qa, berkata Stadium Lusail yang terletak 20km dari ibu negara Doha direka bentuk untuk mereplikasi tanglung ‘fanar’. Reka bentuk futuristiknya diilhamkan oleh interaksi cahaya dan bayang-bayang.

“Norman Foster, arkitek utama pembinaan stadium itu, mempelajari barangan antik Islam yang diukir tangan dan menggabungkan pasu emas dan tanglung fanar ke dalam reka bentuk stadium, venue indah yang kita lihat hari ini,” kata El Abed.

Mengenai legasi bahawa stadium akan terbiar selepas tirai Piala Dunia FIFA 2022 Qatar dilabuhkan, El Abed berkata beberapa idea sedang dikaji untuk memanfaatkan ruang dalaman stadium selepas kejohanan, termasuk mengubahnya menjadi hab komuniti dengan kemudahan awam, termasuk unit rumah mampu milik, kedai, sekolah, kafe, kemudahan sukan dan klinik perubatan, lapor QNA.

Bahagian atas stadium akan dibangunkan semula sebagai teres luar untuk rumah baharu. Bahan binaan yang ditanggalkan, akan didermakan kepada negara yang memerlukan infrastruktur sukan.

Kelestariannya merupakan ciri penting dalam proses pembinaan, dan Stadium Lusail baru-baru ini menerima penarafan lima bintang daripada Sistem Penilaian Kelestarian Global.

Ciri kelestariannya yang paling ketara ialah bumbung arena, yang diperbuat daripada bahan tercanggih yang dipanggil Politetrafluoroetilena (PTFE) yang melindungi venue daripada angin panas, habuk dan membolehkan  cahaya yang mencukupi untuk memasuki padang, di samping menyediakan teduhan.

Beliau berkata ciri kelestarian lain ialah pemasangan perkakasan cekap air dan sistem pengesan kebocoran yang beroperasi dalam stadium. Selain itu, tapak pembinaan menjimatkan air bersih 40 peratus lebih banyak berbanding pembangunan stadium konvensional.

Projek Stadium Lusail diuruskan oleh TiME Qatar manakala HBK Contracting Co. WLL dan China Railway Construction Corporation Limited ialah kontraktor projek utama.

Bagi Piala Dunia FIFA, Stadium Lusail akan jadi tuan rumah kepada 10 perlawanan, termasuk perlawanan akhir – Argentina lwn Arab Saudi (Kumpulan C), Brazil lwn Serbia (Kumpulan G), Argentina lwn Mexico (Kumpulan C), Portugal lwn Uruguay (Kumpulan H), Arab Saudi lwn Mexico (Kumpulan C), Cameroon lwn Brazil (Kumpulan G), Pusingan 16, perlawanan Suku akhir, perlawanan Separuh akhir, dan Akhir. – BERNAMA


Volkswagen cipta kerusi pejabat futuristik

BERLIN: Sepasukan pereka dan jurutera syarikat pengeluar kenderaan, Volkswagen membina sebuah kerusi pejabat berteknologi tinggi yang boleh ‘dipandu’ dengan kelajuan mencecah 20 kilometer (km) sejam.

Menariknya, kerusi pejabat boleh bergerak itu dicipta bagi menawarkan beberapa ciri yang tersedia pada kereta Volkswagen untuk digunakan pada kerusi pejabat.

Kerusi berkenaan dilengkapi motor dan sistem kawalan yang membolehkan pengguna memandunya ketika bekerja di pejabat, lapor laman berita Oddity Central.

Selain itu, kerusi pejabat boleh bergerak itu turut mempunyai ciri tali pinggang keledar, hon, pembesar suara dan rim kecil pada bahagian roda kerusi.

Kerusi pejabat futuristik itu juga dilengkapi sistem deria pencegahan pelanggaran 360 darjah, kamera sandaran, paparan skrin sentuh, lampu depan pada tempat letak tangan, lampu diod pemancar cahaya (LED), ruang pengecasan USB, poket kecil untuk menyimpan dokumen dan logo Volkswagen pada penyandar kepala.

Malahan, kerusi yang menggunakan bateri yang boleh ditukar itu turut menawarkan jarak pemanduan sehingga 12km dengan sekali cas.

Menurut Volkswagen, kerusi tersebut dibina hanya sebagai satu projek pemasaran untuk menyerlahkan pelbagai ciri yang dipandang remeh oleh pemandu.

Syarikat itu berkata, kerusi berkenaan akan ‘tersedia untuk dipandu uji di pelbagai lokasi’ dalam masa terdekat.

Author

Diyana Rahip

View all posts

View all posts


Lelaki ditahan hambur kata-kata kesat, perkauman di Falim

IPOH: Polis menahan seorang lelaki tempatan yang disyaki menghambur kata-kata kesat dan berbaur perkauman dalam satu kejadian di restoran makanan segera di Falim, dekat sini, yang rakamannya ditularkan dalam laman Twitter sejak semalam.

Ketua Polis Daerah Ipoh, ACP Yahaya Hassan berkata, lelaki berusia 42 tahun itu ditahan di Ampang Baru, kira-kira 11 malam tadi.

“Pihak polis mengesahkan telah menerima laporan mengenai kejadian tersebut pada 14 Mei dan kes disiasat di bawah Seksyen 14 Akta Kesalahan-Kesalahan Kecil 1955 (berkelakuan aib),” katanya dalam kenyataan.

Yahaya berkata, ujian saringan awal air kencing ke atas suspek mendapati suspek positif dadah jenis ganja dan pihak polis sedang melengkapkan kertas siasatan sebelum merujuk timbalan pendakwa raya untuk cadangan pertuduhan.

Katanya dengan tertangkapnya suspek, kes tersebut dianggap selesai dan orang ramai dinasihat tidak membuat sebarang spekulasi mengenai video itu sehingga menjejaskan siasatan dan menimbulkan kegusaran dalam kalangan masyarakat.

Sejak semalam video yang ditularkan pengguna ‘nan manjoi8715’ dalam laman Twitternya diciap semula pengguna lain menyebabkannya menarik perhatian umum.

Video berdurasi 1 minit 18 saat itu memaparkan seorang lelaki dipercayai penghantar makanan sebuah syarikat kurier menghambur kata-kata kesat dan berbaur perkauman kepada seorang kakitangan restoran. – BERNAMA